title: Ambrose Burnside

text: Sisällissodan alussa hän oli prikaatinkenraalina Rhode Islandin miliisissä. Hän kokosi rykmentin nimeltään 1. Rhode Islandin vapaaehtoinen jalkaväki ja ylennettiin everstiksi 2. toukokuuta 1861. Kuukaudessa hän sai komentoonsa prikaatin koillis-Virginiassa ja taisteli ilman kunniamainintaa Bull Runin ensimmäisessä taistelussa. Hän sai komentoonsa haavoittuneen prikaatinkenraali David Hunterin divisioonan. Burnside ylennettiin kenraalimajuriksi 6. elokuuta ja hänen siirrettiin Potomacin armeijaan harjoittamaan vakinaisen armeijan prikaatia. Hän komensi rannikkodivisioonaa, joka käsitti kolme Annapolisissa Marylandissa yhdistettyä prikaatia. Hän sai unionin ensimmäiset voitot itäisellä taistelunäyttämöllä Roanoke Islandissa ja New Bernissä. Hänet ylennettiin kenraalimajuriksi 18. maaliskuuta 1862. Heinäkuussa hänen joukkonsa siirrettiin Newport Newsiin Virginiaan ja niistä tuli osa IX armeijakuntaa. George B. McClellanin Virginian niemimaan sotaretken epäonnistuttua hänelle tarjottiin Potomacin armeijan komentajan virkaa, mutta hän kieltäytyi, osin lojaalisuudesta vanhalle ystävälleen McClellaninlle, osin sotilaallisen kokemuksen puutteesta. Sen sijaan hänen joukkonsa siirrettiin osaksi John Popen Virginian-armeijaa Pohjois-Virginian armeijan osaksi.


title: Ambrose Burnside

text: Antietamin taistelussa hän komensi XI armeijakuntaa Popen alaisena. Burnside ei kuitenkaan saavuttanut taistelussa menestystä, sillä hänen joukkonsa hyökkäsivät yhtä ainoaa etelävaltiolaisten miehittämää siltaa vastaan. Nykyisin paikka on nimeltään Burnsiden silta. Hänen taitamaton menettelynsä aiheutti Antietamin taistelun päättymisen ratkaisemattomana, sillä hänen hyökkäyshaluttomuutensa aiheutti sen että A. P. Hillin divisioona ehti paikalle Harpers Ferrystä ja torjui unionin armeijan läpimurron. Taistelun jälkeen McClellan siirrettiin pois komennosta, ja Burnsidesta tuli Potomacin armeijan ylipäällikkö 7. marraskuuta 1862. Hän otti komennon vastahakoisesti vastaan, ja Abraham Lincoln painosti häntä etenemään aggressiivisesti ja 14. marraskuuta käynnistämään hyökkäyksen konfederaation pääkaupungin Richmondin valtaamiseksi. Eteneminen päättyi unionin nöyryyttävään tappioon Fredericksburgin taistelussa 13. joulukuuta. Tammikuussa 1863 Burnside käynnisti uuden kampanjan kenraali Leetä vastaan, mutta sateet ja muta estivät hyökkäyksen. Seurauksena useita upseereita joutui sotaoikeuteen ja Lincoln erotti Burnsiden 26. tammikuuta kirjeellä ja määräsi tilalle Joseph Hookerin.


title: Ambrose Burnside

text: Lincoln ei halunnut menettää Burnsideä armeijastaan, ja antoi tälle komentoonsa Ohion sotilashallinnon ja tämän vanhan IX armeijakunnan. Hän taisteli joukkoineen konfederaation sissejä kuten John Hunt Morgania vastaan ja osallistui Knoxville-sotaretkeen ja eteni armeijansa kanssa Tennesseehen. Hän voitti kenraali James Longstreetin joukot Campbell Stationin taistelussa, ja eteni Knoxvilleen, jossa oli vähän aikaa piiritettynä kunnes etelävaltiot kärsi tappion Fort Sandersin taistelussa kaupungin ulkopuolella. Hän sai komennon viedä IX armeijakunta itään, ja Annapolisissa Marylandissa hän kasvatti sen 21.000 miehen vahvuiseksi. Hän taisteli joukkoineen Overland-sotaretkellä. Hän osallitui Wildernessin ja Spotsylvanian taisteluihin, mutta ei saavuttanut mainetta, sillä hän määräsi joukkonsa hyökkäykseen osina ja vastahakoisesti. Cold Harborin jälkeen hänet komennettiin vahvistamaan Petersburgin kaupungin piiritystä.


title: Ambrose Burnside

text: Heinäkuussa Petersburgin taistelussa Burnside kehitti suunnitelman, jossa hänen joukkoihinsa kuuluneet pennsylvanialaiset hiilikaivostyöläiset louhivat tunneleita etelävaltioiden joukkojen alle, ja räjäyttivät näiden linjat taivaan tuuliin. Linnoitus räjäytettiin 30. heinäkuuta, mikä tunnetaan myös kraatterin taisteluna. Vain hetkeä ennen taistelua Burnside sai käskyn George Meadelta olla käyttämättä mustia joukkoja, joita oli harjoitettu taistelua varten. Burnside joutui nyt heittämään peliin kokemattomia joukkoja, joita komensi prikaatinkenraali James H. Ledlie, joka petti miestensä luottamuksen, ja oli linjojen takana juovuksissa, kun hänen miehensä hyökkäsivät. Ledlien miehet jäivät kraatteriin vangeiksi, eivät päässeet etenemään siitä ylös ja saivat vastaansa konfederaation joukkojen murhaavaa tulta. Tappiot kasvoivat suuriksi.


title: Ambrose Burnside

text: Burnside vapautettiin komennosta 14. elokuuta ja lähetettiin Ulysses S. Grantin toimesta lomalle. Häntä ei ikinä kutsuttu takaisin palvelukseen. Tutkimuskomitea piti Kraatterin-fiaskoon syyllisenä Burnsideä ja hänen alaisiaan. Joulukuussa Grant ja Lincoln pitivät hänen kanssaan neuvonpidon hänen tulevaisuudestaan, ja halusivat hänen pysyvän armeijassa. Burnside kuitenkin viimein erosi armeijasta toukokuussa 1865.


title: Ambrose Burnside

text: Sodan jälkeen hän työskenteli rautateillä ja teollisuuden johdossa. Hän toimi myös vähän aikaa Rhode Islandin kuvernöörinä ja tasavallan armeijan veteraanijärjestön johtajana. Euroopan-matkallaan 1870 hän yritti sovitella Ranskan ja Saksan välejä Preussin-Ranskan sodan aikana. 1874 ja 1880 hänet valittiin senaattoriksi. Hän kuoli angina pectorikseen Bristolissa, Rhode Islandissa 1881 ja on haudattu Swan Pointin hautausmaahan Providenceen.


title: Pohjois-Kraaseli

text: Pohjois-Kraaseli on Perämeren kansallispuistoon kuuluva asumaton luoto Kemin edustalla Perämerellä. Se sijaitsee ulkomerellä noin kolme kilometriä etelään Ison-Huiturin saaresta ja noin 11 kilometriä länteen Ajoksen satamasta. Saaren eteläpuolitse johtaa laivaväylä Tornioon, ja saarella on laivaväylän linjataulu.


title: Pohjois-Kraaseli

text: Saarella on ollut aiemmin kalastustoimintaa sekä kalastustukikohta. Rakennukset ovat jo hävinneet, mutta niiden jäänteet ovat yhä nähtävillä maastossa.


title: Pohjois-Kraaseli

text: Pohjois-Kraaseli muodostuu kahdesta laajemmasta alueesta, joita yhdistää kapea kannas. Kannaksen pohjoispuolella sijaitsee kapea lahti, joka lähes katkaisee saaren kahteen osaan. Pääosin saari on kivikkoinen kuten rantaniitytkin, ainoastaan korkeimmilla kohdilla kasvaa pensaikkoa.


title: Pohjois-Kraaseli

text: Vuosittain saarella pesii 5–15 eri lintulajia, kaikkiaan pesiviä lajeja on tavattu 27. Yleisimmät pesivät lajit ovat olleet lapintiira, västäräkki sekä karikukko. Pesimätiheys on ollut laajimmillaan 2 600 paria neliökilometrillä.


title: De-Loused in the Comatorium

text: De-Loused in the Comatorium on The Mars Voltan vuonna 2003 julkaistu debyyttialbumi.Australian painoksen bonuskappaleet:


title: Luettelo ydinvoimaloista

text: Tämä on maittainen luettelo ydinvoimaloista. Luettelo on epätäydellinen.


title: Luettelo ydinvoimaloista

text: Venäjän ydinenergiatuotannosta vastaa Rosenergoatom, jolla on kymmenen ydinvoimalaa, joissa on yhteensä 31 reaktoria. Määrää on tarkoitus nostaa 59:ään vuoteen 2030 mennessä.


title: Sikkola

text: Sikkola on osa Kittilässä sijaitsevaa Könkään kylää, ja se on Tepastoon johtavan tien varressa, Ounasjoen rannassa noin 16 kilometriä Leviltä ja Sirkan kylästä. Sikkola sijaitsee kuitenkin varsinaisesti Sikkolantien varressa.


title: Sikkola

text: Sikkolan väestönkasvu on ollut voimakasta, ja vuoden 2007 aikana, paikallisten kertoman mukaan, siellä vakituisesti asuvien väkiluku kasvoi 100 prosenttia. Sikkolan luona Ounasjoessa on kahlaamo, ja näin joen ylitys onnistuu mönkijälläkin. Siellä harjoitetaan myös voimaperäistä maanviljelyä ja puutarhanhoitoa, mikä on luonnonoloihin nähden harvinaista, mutta paikallinen mikroilmasto tekee sen kuitenkin mahdolliseksi, näin ovat pitkään alueella asuneet kertoneet.


title: Sikkola

text: Jos elinkeinoministeriön kaavailut Ounasjoen valjastamisesta toteutuvat, Sikkolan pinta-alaltaan melkoisten maiden kohtalona on jäädä vesimassojen alle. Paikalla virtaavan Pierkukosken ja Köngäskosken valjastaminen toisi oman pienen lisänsä valtakunnan sähköverkkoon. Sikkolan muori on ilmoittanut taistelevansa viimeiseen hengenvetoonsa saakka joen luonnollisen virtauksen puolesta. Lisäksi Kittilän kunta on kaavoittamassa koko Ounasjokea Kongäksen kylän osalta ja tekemässä siitä turisteille tarkoitetun paratiisin, jossa omat asukkaat on unohdettu. Kansanliike on syntynyt kunnan suunnitelmia vastustamaan.


title: Sikkola

text: Paikallisten saamelaisten parissa kerrotaan, että alueella on asunut vaikutusvaltainen lapinnoita nimeltään Teuturiämmi, joka piti vallassaan ihmisiä laajalla alueella. Lisäksi samoissa tarinoissa kerrotaan alueella olleen aiemmin lappalaisten hautausmaan ja siitä johtuu alueen omaperäinen mikroilmasto sekä ns. oudot luonnoniolmiöt.


title: Sikkola

text: Alueella sijaitsee myös lähinnä naisten hallitsema Metri-Levi, joka jatkaa vaikutusvaltaisten naisten perinnettä alueen hallinnassa. Metri-Levi on sekä talvi- että kesäkäyttöön tehty hiihto- ja retkeilymaja, joka kuitenkin on yksityisessä omistuksessa.


title: Sikkola

text: Lisäksi alueella toimii useita yrityksiä mm. taloushallintoa, jurdiikkaa, rakentamista, isännöintiä, kiinteistönhoitoa, eräretkeilyä sekä lääkäripalveluita.


title: Philip Sheridan

text: Philip Henry Sheridan (6. maaliskuuta 1831 – 5. elokuuta 1888) oli Yhdysvaltain armeijan kenraali. Hän taisteli menestyksekkäästi Yhdysvaltain sisällissodassa unionin puolella. Hän toimi vuosina 1884–1888 armeijan ylipäällikkönä. Sheridan oli erinomainen ratsuväkikomentaja ja taktikko.


title: Philip Sheridan

text: Sheridan oli sisällissodan syttyessä vielä nuori upseeri eikä ollut ehtinyt ylentyä. Toukokuussa 1862 hänet nimitettiin ratsuväkirykmentin komentajaksi. Sheridan oli taitava komentaja ja yleni nopeasti. Hän komensi divisioonaa Perryvillen ja Stones Riverin taisteluissa. Chattanoogan sotaretkellä hänen divisioonansa lähes vangitsi kenraali Braxton Braggin esikuntineen, jonka ansiosta kenraaliluutnantti Ulysses S. Grant siirsi Sheridanin läntiseltä sotanäyttämöltä itäiselle johtamaan Potomacin armeijan ratsuväkiarmeijakuntaa. Toukokuussa 1864 Sheridanin armeijakunta kohtasi J. E. B. Stuartin Yellow Tavernin taistelussa. Myöhemmin samana vuonna Sheridan voitti konfederaation joukot Shenandoahin laakson sotaretkellä, ja lähes tuhosi Jubal Earlyn armeijan. Sheridan voitti 1. huhtikuuta 1865 George Pickettin Five Forksin taistelussa ja viikkoa myöhemmin hän esti Robert E. Leetä vetäytymästä Appomattoxista. Lee antautui ja sisällissota käytännössä päättyi.


title: Philip Sheridan

text: Sheridan toimi vuosina 1884–1888 armeijan ylipäällikkönä.


title: Philip Sheridan

text: Sheridan taisteli myöhemmin intiaanisodissa, ja jotkut historioitsijat syyttävät häntä rasismista ja joukkomurhista. Sekä sotilaana että yksityishenkilönä hän osallistui Yellowstonen kansallispuiston suunnitteluun ja suojeluun. Hän kuoli kesähuvilallaan Nonquittissa Massachusettsissa elokuussa 1888. Iskulausetta ”ainoa hyvä intiaani on kuollut intiaani” on populaarihistoriassa väitetty Sheridanin lausumaksi. Sheridan itse kiisti sanoneensa niin.


title: Kaaliyökkönen

text: Kaaliyökkönen eli kaalitarhayökkönen ("Mamestra brassicae") on Suomessa kohtalaisen harvinainen "Hadeninae"-alaheimon yökkönen. Kaaliyökkösen naaras on kooltaan 38-45 mm ja koiras 35-43 mm. Etelämpänä Euroopassa se kykenee säännöllisesti talvehtimaan kasvimaiden läheisyydessä, ja aiheuttaa toisinaan tuhoja viljelyksille. Sen kohteeksi joutuvia lajeja ovat useimmat ristikukkaiskasvit.


title: Winfield Scott Hancock

text: Winfield Scott Hancock (14. helmikuuta 1824 – 9. helmikuuta 1886) oli Yhdysvaltain armeijan ammattisotilas ja demokraattien presidenttiehdokas 1880.


title: Winfield Scott Hancock

text: Hän oli syntynyt Montgomery Squaressa Pennsylvaniassa. Hän palveli armeijassa neljä vuosikymmentä, mukaan lukien Meksikon-Yhdysvaltain sodassa ja kenraalina Yhdysvaltain sisällissodassa. Hänen armeijakollegansa tunsivat hänet lempinimellä "Hancock the Superb". Hän sai mainetta johtaessaan unionin joukkoja henkilökohtaisesti Gettysburgin taistelussa 1.-3. heinäkuuta 1863. Sodan jälkeen hän osallistui etelän jälleenrakentamiseen ja armeijan toimintaan läntisellä rajaseudulla. Sisällissodan jälkeen Hancockin menestys sotilaana ja hänen omistautumisensa konservatiivisille perustuslaillisille periaatteille tekivät hänelle mahdollisuuden nousta presidenttikilpaan. Suuren suosion johdosta demokraatit nimittivät hänet ehdokkaakseen 1880, mutta hän hävisi niukasti James Garfieldille. Hän kuoli 1886 Governors Islandilla diabeteksen jälkiseuraamuksiin. Hänet on haudattu Montgomeryn hautausmaahan Norristowniin Pennsylvaniaan.


title: Epeios

text: Epeios () oli kreikkalaisessa mytologiassa kahden mieshahmon nimi:


title: Epeios

text: Epeios oli Troijan sodassa kreikkalaisten puolella taistellut sotilas ja Panopeuksen poika. Patrokloksen muistokisoissa hän osallistui nyrkkeilykisaan Euryalosta vastaan ja voitti ottelun. Myöhemmin Akhilleuksen muistokisoissa hän otteli tasapeliin Akamasta, Theseuksen poikaa, vastaan.


title: Epeios

text: Epeios tunnetaan kuitenkin erityisesti Troijan puuhevosen rakentajana. Tässä häntä auttoi Odysseus, joka oli saanut unessa kehotuksen Pallas Athenelta tehdä niin. Hevosen salaluukun mekanismi oli niin erikoinen, että ainoastaan Epeios osasi sen avata. Epeioksen on kerrottu myös olleen itse hevosen sisässä, kun se vietiin sisään Troijaan.


title: Epeios

text: Paluumatkalla sodasta hän päättyi Italiaan, ja versiosta riippuen perusti joko Metapontionin tai Pisan kaupungin.


title: Epeios

text: Argoksen temppelissä oli kaksi vanhaa Epeioksen tekemiksi uskottuja puista veistosta, jotka esittivät Afroditeä ja Hermestä.


title: Epeios

text: Epeios oli Eliin kuningas Endymionin poika. Hänen isänsä kutsui hänet ja hänen kaksi veljeään, Aitoloksen ja Paionin, juoksukilpailuun määrätäkseen seuraajansa tuloksen perusteella. Epeios voitti kilpailun ja seurasi isäänsä Eliin hallitsijana.


title: Micah Jenkins

text: Micah Jenkins (1. joulukuuta 1835 – 6. toukokuuta 1864), oli etelävaltioiden kenraali Yhdysvaltain sisällissodassa. Hän kaatui Wildernessin taistelussa.


title: Micah Jenkins

text: Jenkins syntyi Edisto Islandissa Etelä-Carolinassa. Hän valmistui ensimmäisenä luokastaan Etelä-Carolinan sotilasakatemiasta 1854. Hän värväytyi sisällissodan alettua Etelä-Carolinan rykmenttiin ja tuli heidän everstikseen. Hän taisteli David R. Jonesin alaisena ensimmäisessä Bull Runin taistelussa ja ansaitsi kunniaa itselleen Seven Pinesin taistelussa Virginian niemimaalla käydyissä taisteluissa 1862. Häntä pidettiin yhtenä sodan "poika"kenraaleista kun hänet ylennettiin prikaatinkenraaliksi 22. heinäkuuta 1862 26-vuoden ikäisenä. Hän haavoittui myöhemmin toisessa Bull Runin taistelussa 1862. Wildernessin taistelussa Jenkins oli ratsastamassa kenraaliluutnantti James Longstreetin kanssa, kun molempiin osui omien joukkojen tulta 6. toukokuuta 1864. Jenkins kuoli päähaavaan muutamia tunteja myöhemmin. Hänet on haudattu Magnolian hautausmaahan Charlestoniin Etelä-Carolinaan.


title: Krumme Lanke

text: Krumme Lanke on järvi Lounais-Berliinissä, entisen Länsi-Berliinin alueella. Krumme Lanken vieressä sijaitsee Krumme Lanken metroasema.


title: Krumme Lanken metroasema

text: Krumme Lanken metroasema on Berliinin metron linjan U3 pääteasema. Aseman vieressä sijaitsee Krumme Lanken järvi.


title: Puhdetyö

text: Puhdetyö tarkoittaa perinteisesti sisätyötä, sellaista työtä, jota voitiin tehdä hämärän aikaan tai silloin kun ulkotöihin ei päästy, käsityötä. Sana sai erityismerkityksen jatkosodan aikana, jolloin sillä tarkoitettiin rintamamiesten erityisesti asemasodan aikana tekemiä käsitöitä.


title: Puhdetyö

text: Puhdetyöt ovat osaltaan olleet synnyttämässä eri maakunnissa tunnetuiksi tullutta käsityö- ja teollista perinnettä, kuten Nakkilan keinutuolit, Loimaan rukit ja Keikyän lastu- ja olkityöt. Raaka-aineina entisajan puhdetöissäkin käytettiin puun ohella metallia, peltiä, nahkaa, sarvea, kiveä ja muita luonnonmateriaaleja. Myös päreestä, puun juuresta, tuohesta ja tietyistä puulajeista kuten pajusta tehdyt työt ovat maininnan arvoisia.


title: Puhdetyö

text: Puhdetyöt voi jakaa käyttötarkoituksen tai materiaalin mukaan. Jälkimmäisessä selvästi erottuvia ovat:


title: Puhdetyö

text: Käyttötarkoituksen mukaan puhdetyöt voi jakaa käyttö- ja koriste-esineisiin. Edellisiin kuuluivat käytännössä kaikki maatalon tarvikkeet sisällä ja ulkona eli astiat, työkalut ja kulkuvälineet. Suuritöisimpiä olivat kulkuvälineet, mukaan lukien hevoskärryt, reet ja veneet. Myös erikoisten huonekalujen kuten kätkyeiden tekeminen oli aikaa vievää. Materiaalin hankinnan lisäksi puhdetyössä olivat erittäin tärkeitä välineet. Esimerkiksi juuritöiden teossa tarvittiin naskali, runkovarvun taivutuspihdit, tasoituspihdit ja ohutteräinen puukko. Pajukorien tekemisessä taas olivat tarpeen erityinen pajuvesuri, kuorimispihdit, varvun halkaisija, veitsi, naskali, lyömärauta, taivuttaja, pihdit ja saha. Työvälineet ja materiaalin käyttötapa riippuivat myös tekemisen kohteesta, esimerkiksi talouskori, ostoskori, leipäkori ja juurikori tehtiin hieman eri tavalla.


title: Puhdetyö

text: Olkea käytettiin erityisen paljon koristeena, mutta oljesta ja kaislasta saatiin punomalla erilaisia rasioita ja astioita kuten pajusta ja juurista. Tuohi on materiaalina samankaltainen, virsut ja puukontupet, samoin kuin kontit ja tuohitorvet edustavat vanhoja puhdetyön kohteita. Sarvitöistä vanhimpia ovat nuuskasarvet jo 1700-luvun alusta, samoin piiput, ruutisarvet, kammat ja monet pienet käyttöesineet. Lapin poronluutyöt ovat erityinen puhdetöiden laji. Sarvi- ja luutöiden välineet olivat yksinkertaiset, usein saha ja puukko riittivät.


title: Puhdetyö

text: Puusta tehtyjen puhdetöiden kirjo on ollut laajin, isoja töitä olivat muun muassa koivusta tehdyt kärryn pyörät, joissa myös materiaalin käsittely ja mitoitus oli tarkkaa ja tarvittiin erikoistyökaluja kuten sorvi, pyöräpukki ja raudoitukseen vielä sepän työkalut normaalien puutyökalujen ohella. Myös veneet ja ahkiot vaativat taitoa tekijältä. Nahkatöistä yleisimmät olivat jalkineet, nahan käsittelyssä oli erikoista, että siinä tarvittiin pajun ja kuusen parkkia. Ennen sotia vuonna 1938 Suomeen tuotiin ulkomailtakin 1,5 miljoonan markan arvosta kasvikunnasta peräisin olevia nahan parkitsemisaineita. Pajun parkki piti kerätä mieluiten toukokuun puolivälin ja kesäkuun lopun välisenä aikana ja se piti kuivata huolellisesti ennen käyttöä.


title: Puhdetyö

text: Erityisesti jatkosodan aikana puhdetöiksi nimitettiin miesten vapaa-aikanaan tai rintaman tilanteen muutoin salliessa tekemiä käsitöitä. Puhdetyöt olivat asemasodan ilmiö. Puhdetöinä tehtiin esimerkiksi kalusteita tai puu- ja tuohiastioita, laajimmillaan jopa kokonaisia rakennuksia. Puhdetöihin suhtauduttiin ristiriitaisesti: parhaimmillaan ne kohensivat mielialaa ja antoivat hyödyllistä tekemistä, pahimmillaan veivät aikaa harjoituksilta ja asemien kunnostamiselta.


title: Puhdetyö

text: Sota-ajan puhdetöissä yksi tärkeä arviointiperuste käytännöllisyyden ohella oli kauneus: "Parempi suora ja sileä kuin rumasti ruusattu". Koristelun ohella väritys maalaamalla tai polttamalla oli kauneuden arviointiperuste. Joitakin uusia materiaaleja, erityisesti lentokonemetallia mutta myös tykin hylsyjä ja vastaavia oli puhdetöiden tarpeina. Armeija palkitsi parhaat puhdetyön tekijät; vuonna 1942 koko armeijan puhdetyömestari oli sotamies Aaro Mustonen.


title: Puhdetyö

text: Asemasodan aikana puhdetöistä tuli sotilaille jopa liiketoimintaa. Ylimääräinen rahanansaitsemismahdollisuus vei mielenkiintoa linnoitustöiltä mm. Karjalankannaksella, jossa linnoitustyöt jäivät keskeneräisiksi.


title: Petri Sulonen

text: Petri Sulonen (s. 20. kesäkuuta 1963 Pori) on entinen suomalainen jalkapalloilija. Pelipaikaltaan hän oli keskuspuolustaja.


title: Petri Sulonen

text: Sulonen aloitti uransa Porin Pallo-Tovereissa, josta hän siirtyi Turun Palloseuraan kaudeksi 1987 ja pelasikin Turussa 13 kauden ajan. Kaudeksi 2000 Sulonen siirtyi takaisin Poriin ja Jazzin riveihin, minkä jälkeen hän päätti uransa.


title: Petri Sulonen

text: Pitkällä urallaan Sulonen ei päässyt kertaakaan juhlimaan pääsarjamestaruutta. Hänen parhaat saavutuksensa ovat yksi hopea (1989) ja kaksi pronssia (1987 ja 1996), kaksi Suomen Cupin voittoa sekä valinta vuoden liigapelaajaksi 1994. Sulonen on myös valittu Veikkausliigan legendaksi.


title: Petri Sulonen

text: Sulosen 15 minuuttia vanhempi kaksoisveli Pasi Sulonen pelasi pääsarjatasolla 226 ottelua 1985–1997.


title: Luettelo kuninkaallisista vierailuista Suomessa

text: Tämä on luettelo kuninkaallisista vierailuista Suomessa. Keisarilliset vierailut on lueteltu artikkelissa Luettelo keisarillisista vierailuista Suomessa.


text: Ruotsin kuninkaalliset ovat vierailleet Suomessa usein, tosin ennen itsenäistymistä vierailut on tehty Ruotsin linnalääneihin eikä itsenäiseen Suomeen. Suomen itsenäistyttyä vierailut lisääntyivät. Usein vierailu on ollut valtiovierailu, mutta he tekevät usein myös yksityisiä ja vuosipäivävierailuja.


title: Jubal Early

text: Jubal Anderson Early (3. marraskuuta 1816 – 2. maaliskuuta 1894) oli lakimies ja etelävaltioiden kenraali Yhdysvaltain sisällissodassa.


title: Jubal Early

text: Early syntyi Franklinin piirikunnassa Virginiassa, ja valmistui Yhdysvaltain sotilasakatemiasta 1837. Hän taisteli seminoleintiaaneja vastaan Floridassa 2. luutnanttina USA:n 3. tykistörykmentissä, kunnes erosi armeijasta ensimmäisen kerran 1838. Hän työskenteli lakimiehenä 1840-luvulla syyttäjänä sekä Franklinin että Floydin alueilla Virginiassa. Hänet tunnettiin jutustaan Mississippissä, missä hän voitti liittovaltion pätevimmät lakimiehet. Hänen lainhoitonsa keskeytti Meksikon-Yhdysvaltain sota 1846–1848. Hänen oli tuolloin lähettiläänä Virginiassa. Hän vastusti kiivaasti Virginian eroamista unionista, mutta otti kuitenkin Virginian miliisin prikaatikenraalin tehtävät.


title: Jubal Early

text: Hänet lähetettiin Lynchburgiin Virginiaan kouluttamaan etelävaltioiden rykmenttejä. Hän kokosikin niitä kolme ja sai komentoonsa 24. virginialaisen jalkaväen. Hänet ylennettiin prikaatikenraaliksi ensimmäisen Bull Runin taistelun jälkeen. Hän otti osaa Seven Daysin, Fredericsburgin, toisen Bull Runin, Antietamin, Chancellorsvillen, Gettysburgin ja lukuisiin Shenandoahin laakson taisteluihin.


title: Jubal Early

text: Gettysburgin-kampanjan aikana hän valtasi Yorkin Pennsylvaniassa, suurimman Pohjoisvaltioiden kaupungin, joka joutui konfederaation käsiin. Hän haavoittui Williamsburgin taistelussa vuonna 1862. Sodan jälkeen hän ratsasti Teksasiin, ja pakeni Meksikoon vuonna 1865. Sieltä hän purjehti Kuubaan ja Kanadaan ja Torontossa kirjoitti muistelmansa, jotka julkaistiin 1867. Seuraavana vuonna hän palasi Virginiaan ja presidentti Andrew Jackson armahti hänet vuonna 1869. Hän kuoli 77-vuotiaana pudottuaan portaissa ja on haudattu Lynchburgiin Virginiaan Spring Hillin hautausmaahan.


title: Hetki lyö

text: Hetki lyö voi olla:


title: Albanian lek

text: Albanian lek (; kansainvälinen valuuttakoodi ALL) on Albanian virallinen rahayksikkö. Sen lyhenne on ALL ja se jakautuu sataan qindarkaan. Lek on saanut nimensä Aleksanteri Suuren albaniankielisen lempinimen, Leka, mukaan. Aleksanteri Suuren profiili on yhden lekin kolikossa, toisella puolella Aleksanteri ratsailla. Qindarkë taas tulee albanian sanasta qind, joka merkitsee sadasosaa. Qindarket evät enää ole käytössä.


title: Albanian lek

text: Lek esiteltiin Albanian ensimmäiseksi valuutaksi helmikuussa 1926. Sitä ennen vuodesta 1923 Italian liiraa käytettiin koko maassa lukuun ottamatta Korçëa, jossa käytettiin Kreikan drakmaa.


title: Albanian lek

text: Vuosina 1926–1939 albanialaisesta kultarahasta käytettiin nimitystä franga. Franga oli arvoltaan viisi lekiä ja sitä käytettiin ulkomaankaupassa. Ensimmäiset lekit julkaistiin kuningas Zogu I:n toimesta helmikuussa 1926. Setelit olivat arvoltaan 1, 5, 20 ja 100 frangaa. Ensimmäiset 5 ja 10 qindarkan kolikot lyötiin pronssista, ¼, ½ ja 1 lekin kolikot nikkelistä ja 1, 2 sekä 5 frangan kolikot hopeasta. Frangan kolikoissa on kuningas Zogu I:n kuva. 1930-luvulla julkaistut kolikot jäljittelevät neoklassisia aiheita ja niiden suunnittelun esikuvana oli Italian kuningas Viktor Emanuel III, joka tunnettiin kolikoiden keräilijänä. Ennen ensimmäistä maailmansotaa käytössä oli myös Turkin piasteri.


title: Albanian lek

text: Benito Mussolinin hallitessa Italia valloitti Albanian, ja vuonna 1939 julkaistiin uusi sarja seteleitä ja kolikoita. Alumiinin ja pronssin sekoituksesta valmistetut kolikot laskettiin markkinoille 1940. Näitä kolikoita painettiin vuoteen 1941 saakka ja niiden etupuolella oli Viktor Emanuel III:n ja takapuolella Italian kotkan kuva. Sodan lopulla vuonna 1944 julkaistiin 2, 5 ja 10 lekin sekä 100 frangan setelit ja heti seuraavana vuonna kokonaan uudet 1, 5, 20 lekin sekä 100 ja 500 frangan setelit. Miehityksen aikana käytettiin myös Ranskan frangia.


title: Albanian lek

text: Vuonna 1947, pian kommunistipuolueen valtaannousun jälkeen, vanhat kolikot vedettiin kierrosta ja uusi kolikkosarja julkaistiin. Näissä kaikissa oli kuvattuna sosialistinen kansallisvaakuna. Samana vuonna frangat poistuivat kokonaan käytöstä ja uudet lekin setelit julkaistiin.


title: Albanian lek

text:
1995 ja 1996 laskettiin liikeelle uudet kolikot 1, 5, 10, 20 and 50 lekiä ja 100 lekin kolikko vuonna 2000.
Nykyisin käytössä olevat lekin setelit ovat vuodesta 1997 painetut 200, 500, 1000, 2000 ja 5000 lekiä. Niiden etupuolella on kuvattu albanialaisia kulttuuri- ja hallintovaikuttajia ja takapuolella historiallisesti merkittäviä rakennuksia.


title: George B. McClellan

text: George Brinton McClellan (3. joulukuuta 1826 Philadelphia, Pennsylvania – 29. lokakuuta 1885 Orange, New Jersey) oli yhdysvaltalainen sotilas, joka toimi Unionin armeijan kenraalimajurina Yhdysvaltain sisällissodassa.


title: George B. McClellan

text: Hän oli syntynyt Philadelphiassa. Hän meni Yhdysvaltain sotilasakatemiaan West Pointiin 1842 akatemian laskettua pääsyyn vaadittavaa ikää 16 vuoteen. Hän valmistui 1846 toisena luokkansa 59 kadetista. Hän palveli lyhyen aikaa akatemian oppilaista kootussa insinöörikomppaniassa, mutta sai pian käskyn purjehtia Meksikon sotaan. Hän saapui Rio Granden suulle 1846, mutta oli myöhässä ottaakseen osaa Yhdysvalloille voittoisaan taisteluun Monterreyssä. Hän sairastui malariaan, ja oli sivussa taisteluista yli kuukauden. Hän kuitenkin kunnostautui myöhemmin Contrerasin, Churubuscon ja Chapultepecin taisteluissa, ja hänet ylennettiin väliaikaisesti ensin luutnantiksi ja sitten kapteeniksi. 1850-luvulla hän palasi insinöörijoukkoihin West Pointiin, julkaisi kirjan pistintaktiikoista ja kartoitti Texasin jokia ja satamia. Hän kiersi myös Euroopassa, ja toimi Krimin sodan aikana tarkkailijana. Hän erosi armeijasta 1857 ja meni 1859 naimisiin Ellen Marcyn kanssa New Yorkissa. Sisällissodan alussa hänet nimitettiin kenraalimajuriksi Ohion miliisiin 23. huhtikuuta 1861.


title: George B. McClellan

text: 3. toukokuuta 1861 hänestä tuli Ohion puolustusalueen komentaja, ja 14. toukokuuta hänet ylennettiin kenraalimajuriksi. Sisällissodan aikana hän järjesti kuuluisan Potomacin armeijan ja palveli lyhyen aikaa (marraskuusta 1861 maaliskuuhun 1862) unionin armeijan komentajana. McClellan näytteli tärkeää osaa luodessaan hyvin koulutetun ja organisoidun unionin. Kuitenkin vaikka McClellan oli huolellinen suunnitelmissaan ja valmisteluissaan, näitä ominaisuuksia haittasi hänen kykynsä haastaa aggressiiviset vastustajat nopeasti liikkuvilla taistelukentillä. Hän kroonisesti yliarvioi vihollisen lukumäärän ja oli haluton saavuttamaan etuasemaa väkimäärällä, ja jätti elintärkeissä kohdissa suuria osia armeijoistaan taistelun ulkopuolelle.


title: George B. McClellan

text: McClellanin Virginian niemimaan sotaretki 1862 päättyi epäonnistumiseen ja perääntymiseen kenraali Robert E. Leen armeijan edessä, ja suunnitelma konfederaation pääkaupungin Richmondin valtaamiseksi epäonnistui. Hänen toimintansa verisessä Antietamin taistelussa keskeytti Leen invaasion Marylandissa, mutta salli Leen suorittaa taktillisen perääntymisen ja välttää tuhoutumisen alivoimastaan huolimatta. Tuloksena McClellanin johtajantaidot taisteluiden aikana joutuivat kyseenalaiseen valoon presidentti Abraham Lincolnin silmissä, joka siirsi hänet pois komennosta ensimmäisenä ylipäällikkönä ja sitten Potomacin armeijan komentajana. Lincoln sanoi kuuluisaksi tulleen lausahduksen: ”Jos kenraali McClellan ei halua käyttää armeijaa, lainaisin sitä joksikin aikaa.” Tästä huolimatta hän oli armeijankomentajista suosituin sotilaiden keskuudessa. Sotilaat pitivät McClellanin päähuolenaiheina heidän moraaliaan ja hyvinvointiaan.


title: George B. McClellan

text: Kenraali McClellan epäonnistui myös säilyttämään Lincolnin luottamuksen, ja todisti olevansa turhauttavan uppiniskainen ylipäällikölleen. Jouduttuaan pois komennosta McClellanista nimitettiin demokraattisen puolueen presidenttiehdokkaaksi vuoden 1864 presidentinvaaleihin, jossa hän kuitenkin hävisi Lincolnille. Hänen puolueellaan oli sodan vastainen ohjelma, joka lupasi päättää sodan ja neuvotella konfederaation kanssa, mihin McClellan taivutettiin pakolla, ja tämä vaurioitti hänen tehokkuuttaan kampanjassa. Hän palveli 24. New Jerseyn kuvernöörinä 1878–1881. Hänestä tuli myös kirjailija, ja hän puolusti toimintaansa Peninsulan kampanjan ja sisällissodan aikana.


title: George B. McClellan

text: Hän kuoli odottamatta Orangessa New Jerseyssä kärsittyään sitä ennen rintakivuista. Hänet on haudattu Riverview’n hautausmaahan Trentonissa, New Jerseyssä.


title: George B. McClellan

text: Vaikka useimmat modernit historioitsijat pitävät McClellania huonona kenraalina taistelukentällä, pieni mutta kovaääninen historoitsijoiden joukko väittää että McClellan oli todella kykenevä komentaja, mutta hänen toimintansa kärsi epäreilusti unionin pro-lincolnilaisten partisaanien käsissä, jotka tarvitsivat sopivan syntipukin rintamien takaa. Hänen perintönsä kuitenkin uhmaa kategorisointia. Ulysses S. Grant sanoi hänen olevan itselleen ”yksi sodan suurista mysteereistä”.


title: Vivian Wu

text: Vivian Wu (oik. Wu Jun Mei, s. 5. helmikuuta 1966 Shanghai, Kiina) on kiinalainen näyttelijä, joka on ollut aktiivisena vuodesta 1980. Hänet tunnetaan muun muassa April Dunbarin roolista rikossarjasta "Murhasta tuli totta", jossa hän näytteli vuosina 1993–1996. Vivian Wu on myös näytellut elokuvassa Kiinamies.


title: Tina Nordström

text:
Tina Nordström (s. 6. elokuuta 1973, Välluv, Skåne, Ruotsi) on ruotsalainen tv-kokki. Hän aloitti uransa New Scandinavian Cooking -televisio-ohjelman toisella kaudella. Hän juontaa omaa ruoka-aiheista "Tinan keittiössä" ("Mat med Tina") -ohjelmaansa, jota esitettiin Suomessa Yle Fem -kanavalla. Maaliskuussa 2008 hän voitti Ruotsin "Let's Dance" (suomalainen versio formaatista on "Tanssii tähtien kanssa") -televisiotanssikilpailun. Nordström on kirjoittanut myös ruokakirjoja.
Lisäksi hän on kahden lapsen äiti.


title: Arien

text: Arien on hahmo J. R. R. Tolkienin luomassa fantasiamaailmassa Keski-Maassa. Arien on neito, jonka Valar valitsi ohjaamaan aurinkoa kuljettavaa alusta.


title: Arien

text: Puiden aikana Arien oli hoitanut Laurelinin puuta Valinorissa. Hänen sanotaan olleen mahtavampi kuin Tilion, joka valittiin ohjaamaan Kuuta kuljettanutta alusta, koska hän oli tulenhenki ja pystyi selviämään Laurelinin kuumuudessa.


title: Arien

text: Tolkienin teoksissa Tilionin sanotaan rakastaneen Arienia ja palaneen hänen noutaessaan Arienia Auringosta. Toisissa teoksissa Morgoth tahtoi Arienin vaimokseen ja raiskasi tämän, minkä jälkeen Arien hylkäsi ruumiinsa ja 'kuoli' jättäen Auringon matkustaakseen taivaalla hallitsemattomasti. Joissakin kirjoituksissa Arienin sanotaan olleen Vardan Maia, eikä ole varmaa aikoiko Tolkien säilyttää nämä elementit Silmarillioniin.


title: STS-123

text: STS-123 oli Nasan 122. avaruussukkulalento. Se lennettiin Endeavour-avaruussukkulalla, ja oli sukkulan 21. lento. STS-123 oli sukkula-ohjelman 25. lento Kansainväliselle avaruusasemalle. Sukkula laukaistiin John F. Kennedy Space Centeristä 11. maaliskuuta 2008 klo 06:28:14 (UTC) ja laskeutui 27. maaliskuuta 2008 kello 02:40:41 Suomen aikaa Kennedyn avaruuskeskukseen.


title: STS-123

text: Lennon tarkoituksena oli toimittaa kansainväliselle avaruusasemalle japanilaisen "Kibō"-laboratorion ensimmäinen moduuli, Experiment Logistics Module. Lisäksi avaruusasemalle asennetaan kanadalainen Special Purpose Dexterous Manipulator (SPDM) -robottikäsivarsi.Asemalle lähtevä Retkikunta 16:n jäsen:


title: STS-123

text: Asemalta palaava Retkikunta 16:n jäsen:


title: Me (lehti)

text: Me oli Suomen Lähikaupan julkaisema asiakaslehti. Lehden painos oli suurimmillaan noin 900 000 vuonna 2004. Lehti perustettiin vuonna 1917 nimellä Kuluttajain Lehti, ja sen alkuperäinen julkaisija oli Kulutusosuuskuntien Keskusliitto. Vuosina 1957–64 lehti ilmestyi nimellä Kuluttaja ja vuosina 1965–69 nimellä Me Kuluttajat, minkä jälkeen lehden nimeksi tuli Me vuonna 1970. Me-lehti lakkautettiin kesäkuussa 2016.


title: Me (lehti)

text: Me-lehden ensimmäinen näytenumero ilmestyi syyskuussa 1916, jossa se linjasi tehtäväkseen "edistää, laajentaa ja syventää kuluttajain järjestäytymistä maassamme, saada kansamme syvät rivit entistä lukuisammin mukaan tähän liikkeeseen, ja olla yleensä osuuskauppojen ja kuluttajaväestön etujen puoltaja julkisen sanan alalla" (Kuluttajain Lehti 1916).


title: Me (lehti)

text: Taustalla vaikutti Suomen osuuskauppaliikettä jakanut riita äänioikeusperiaatteista. Työväen osuuskaupat halusivat, että päätöksenteko osuusliikkeissä tapahtuisi mies ja ääni -periaatteella. Koska maaseudun tuottajaosuuskunnat eivät tähän uudistukseen suostuneet, edistykselliset osuuskaupat irtautuivat omaksi liitokseen, Kuluttajaosuuskuntien Keskusliitoksi. Kuluttajain lehden näytenumeron tärkein tehtävä oli uuden liiton perustavan kokouksen koolle kutsuminen syksyllä 1916. Ensimmäinen varsinainen numero ilmestyi tammikuussa 1917, mistä alkaen lehti ilmestyi ilman taukoja viimeiseen numeroon saakka vuonna 2016.


title: Me (lehti)

text: Alkuvuosikymmenet Kuluttajain Lehti oli nelisivuinen ja sanomalehden muotoinen. Sisältö koostui linjauksen mukaan pääasiassa edistykselliseen osuustoimintaan liittyvästä aineistosta. Toinen tärkeä aihepiiri oli kuluttajavalistus. Esimerkiksi vuonna 1917 julkaistiin artikkeli "Ala-arvoisten ja väärennettyjen elintarvikkeiden kauppa – Helsingin kaupungin laboratorion tutkimuksia". Myös kulttuuriaiheita, kuten runoja ja kirja-arvosteluita alkoi pian näkyä lehden sivuilla: "Myöskin kevyempää päiväntapauksia käsittelevää pakinaa ja kaunokirjallista lukemista on Kuluttajain Lehti, päästyään säännölliselle kannalle, varsinaisten ammattiasiainsa ohella sisältävä."


title: Me (lehti)

text: 1950-luvulla kuluttajain osuustoiminta oli Suomessa jo vakiintunutta. Syväpainotekniikka tarjosi uusia mahdollisuuksia lehden uudistamiseen. Vuonna 1956 lehti muutti perusteellisesti ulkoasuaan ja sisältöään muuttuen aikakauslehden luonteiseksi. Nimi muutettiin ytimekkäämpään muotoon Kuluttaja.


title: Me (lehti)

text:
Viimeisin nimenmuutos tapahtui vuonna 1970, jolloin lehdestä tuli ytimekkäästi Me. (Ruotsissa osuustoiminnallisen aikakauslehden nimi oli Vi.) Uuden nimen alle saattoivat vielä paremmin soveltua muut kuin suoranaiset kuluttajain osuustoimintaan ja kuluttaja-asioihin liittyvät aiheet. Lehden profiilia nostettiin voimakkaasti: se muuttui neliväriseksi, siirtyi käyttämään korkeatasoisempaa paperia, lisäsi sivumääriä ja tihensi ilmestymiskertoja. Uudistuksiin vaikutti Apu-lehdestä palkattu päätoimittaja Pauli Myllymäki. Hänen aikanaan lehdestä kehkeytyi entistä poliittisemmin kantaa ottava lehti, mikä herätti E-liikkeen parissa kiivasta keskustelua.
Vuonna 1976 Me-lehden päätoimittajaksi tuli Olavi Hurri, joka halusi linjata 1977 lopussa Me-lehden leimallisemmin takaisin E-liikkeen lehdeksi. Hän näki Me-lehden päätehtäväksi "toimia 1) jäsenlehtenä 2) kuluttajain lehtenä ja 3) työväenlehtenä. Me-lehdessä tulee olla yleistä, viihteellistä ja ns. arvovapaata aineistoa sekä lehden mielenkiinnon ja luettavuuden takia että lukijan vapaa-ajan, harrastusten ja mieltymysten tueksi."


title: Me (lehti)

text: Tälläkään linjauksella lehti ei pitkään nauttinut E-liikkeen johtohenkilöiden luottamusta. Seuraava päätoimittaja Seppo Haapanen joutui käynnistämään lehden toimituksessa suunnitteluprosessin, jonka päätehtävänä oli saattaa lehti takaisin E-liikkeen helmaan mm. vähentämällä yhteiskuntakriittistä ja poliittista aineistoa. Tässä Haapanen ja häntä seuranneet päätoimittajat onnistuivat Pasi Valteen tekemän Me-lehden sisällönkehitystä vuosina 1976–1987 käsitelleen tutkimuksen mukaan.


title: Me (lehti)

text: Asiakkaiden ostouskollisuus E-osuuskauppaliikkeeseen alkoi hiipua 1980-luvulla. Vaikka heikentyneet alueelliset E-osuuskaupat fuusioituivat valtakunnalliseksi Eka-yhtymäksi, sillä ei onnistuttu tuomaan uusia sitoutuneita jäseniä. Monien suomalaisten vähittäiskauppayritysten tapaan myös Ekan vähittäiskauppayhtiö Tradeka päätti rakentaa ostouskollisuusohjelmansa pelkän kanta-asiakkuuden varaan, jolloin asiakkailta ei enää edellytetty jäsenyyttä. Uusi kanta-asiakasohjelma tarvitsi myös välineen kanta-asiakkaiden lähestymistä varten. Vaikka Me-lehden imagoa rasitti 70-luvulla hankittu poliittinen leima, se sai lopulta kelvata kanta-asiakaslehdeksi. Vuosina 1993-1995 Me-lehti toimikin sekä jäsenlehtenä että kanta-asiakaslehtenä. Kun uusi YkkösBonus-kanta-asiakasohjelma lähti vauhtiin, myös Me-lehti sai kymmeniä tuhansia uusia lukijoita. Vuodesta 1996 Me-lehti päätettiin lopulta lähettää lukijoille pelkän kanta-asiakkuuden perusteella, jolloin nähtiin tarpeelliseksi linjata lehteä neutraalimmaksi ja enemmän YkkösBonus-ohjelman hyödyistä kertovaksi. Myös vähittäiskauppabrändien (Siwa, Valintatalo ja Euromarket) tukeminen nousi keskeiseksi sisältöä ohjaavaksi tekijäksi.


title: Me (lehti)

text: Vuosina 1996–2003 Tradeka ja Osuusliike Elanto olivat tiiviissä kaupallisessa yhteistyössä. Tänä aikana Me-lehteä ja Elanto-lehteä tehtiin yhteistyössä. Noin 60 % lehden aineistosta oli yhteistä, mutta kumpikin lehti jatkoi ilmestymistään oman nimisenään. HOK-Elanto-fuusion jälkeen Me-lehden toimitus siirtyi takaisin Tradekaan.


title: Me (lehti)

text:
Vuonna 2014 Suomen Lähikauppa (Tradeka Oy:n seuraaja) luopui YkkösBonus-kanta-asiakasjärjestelmästä ja liittyi mukaan PINS-etuohjelmaan, jolloin Me-lehti siirtyi kertomaan uuden ohjelman hyödyistä. PINS lanseerattiin toukokuussa 2014.
Kun Kesko osti Suomen Lähikaupan huhtikuussa 2016, Me-lehti päätettiin lakkauttaa. Viimeinen numero ilmestyi 8.6.2016.


title: Me (lehti)

text: Osuustoiminnallisen aineiston lisäksi kuluttajavalistus oli voimakkaasti mukana lehden ensimmäisistä numeroista alkaen. Myös pakinat, runot, novellit, kolumnit, kirja-arvostelut, pilapiirrokset ja sarjakuvat kuuluivat lehden säännölliseen aineistoon. Myöhemmin kanta-asiakasohjelmien tukeminen eri tavoin muodosti keskeisen osan lehden sisällöstä. Myös ruokaohjeet olivat vuosikausia lehden keskeistä lukemistoa. Ilmoitusaineisto koostui pääasiassa omien myymälöiden ja niihin tavaraa toimittaneiden yritysten ilmoituksista.


title: Me (lehti)

text: Me-lehdessä ovat kirjoittaneet mm. Uuno Kailas, Arvo Salo ja Pentti Saarikoski. Kirja-arvosteluita ja kolumneja kirjoitti Eila Pennanen 1970-luvulla. Kolumnisteina ovat olleet mm. Matti Mäkelä, Sirpa Kähkönen, Tommy Tabermann, Kari Hotakainen, Riikka Ala-Harja, Anna Perho. Tommy Tabermannin Me-lehdessä julkaistuista kolumneista on koostettu kirjat Itkeä, nauraa ja rakastaa (2003-2010) sekä Perhonen paidan alla (Gummerus 2005).


title: Me (lehti)

text: Sarjakuvista pitkäaikaisimpia oli Ola Fogelbergin Pekka Puupää(1925 – 1952). Muita lehdessä ilmestyneitä sarjakuvia ovat olleet 1930-luvulla mm. Pupu ja Pelle, Sisun pojat, Pojat , 1950-luvulla Topi Toimelias, Pikku Risto ja Kolumbus, Niilo Näppärä. 1960-luvulla Peni, Jumbo, Peppi Pitkätossu, Mirri ja kumppanit, Simasuu, Pikku Rikke ja hänen kissansa. 1970-luvulla Welho, Miiru ja Hiiru, Tom ja Jerry ja Kössi Kenguru. Mämmilä-sarjakuva ilmestyi ensimmäisen kerran yhtäjaksoisesti Me-lehdessä vuosina 1976–1983. 1980- ja 1990 luvuilla ilmestyivät mm. Rauno ja Siiri ja Rieku ja Raiku.


title: Me (lehti)

text: Alkuaikoina Kuluttajain lehti ilmestyi aluksi noin nelisivuisena sanomalehtenä kaksi kertaa kuukaudessa. Aikakauslehtimuotoisenakin lehti ilmestyi vielä pari kertaa kuussa, kunnes se vakiintui kuukausittain ilmestyväksi. Viimeisinä vuosina lehdessä oli myös kaksoisnumeroita (esim. tammi-helmikuu). Sivumäärät vaihtelivat 48 – 100 välillä.


title: Me (lehti)

text: Kuluttajain Lehti ja sen seuraajat olivat aluksi jäsenlehtiä, jotka postitettiin osuusliikkeiden ja myöhemmin Osuuskunta Eka-yhtymän jäsenille. Vuonna 1986 siirryttiin postittamaan Me-lehteä osoitteellisena YkkösBonus-kanta-asiakkaille. Huhtikuussa 2013 siirryttiin suorajakeluun Siwojen ja Valintatalojen lähiympäristössä. Suurimmillaan Me-lehden jakelu/painos oli vuonna 2004, jolloin se oli yli 900 000.


title: Harvest Moon (SNES)

text: Harvest Moon on vuonna 1996 Super Nintendolle julkaistu Harvest Moon -pelisarjan ensimmäinen peli, jossa pelaaja huolehtii maatilasta. Pelaaja voi viljellä erilaisia kasveja sekä kasvattaa lehmiä ja kanoja. Tämän lisäksi pelaaja voi hakata puuta talon rakentamista varten sekä mennä naimisiin jonkin läheisen kylän tytön kanssa.


title: Luettelo Suomen kaupungeista perustamisvuoden mukaan

text: Tämä on luettelo Suomen tasavallan alueella sijaitsevista tai sijainneista kaupungeista perustamisvuoden mukaisessa järjestyksessä.


text: Ennen vuotta 1959 perustetut kaupungit ovat niin sanottuja vanhoja kaupunkeja. Niille on hallitsijan päätöksellä myönnetty kaupunkioikeudet, ja ne olivat aikoinaan monella tavalla lainsäädännöllisesti erikoisasemassa maaseutuun ja muihin asutuskeskuksiin nähden. Muutamat uusimmat niistä olivat ennen kaupungiksi tuloaan olleet jonkin aikaa kauppaloita.


text: Niin kutsutut uudet kaupungit olivat aikaisemmin olleet kauppaloita. Vuonna 1959 säädetyn lain mukaan ne voitiin muuttaa kaupungeiksi ilman, että tietyt vanhoja kaupunkeja koskevat erityissäännökset kuitenkaan koskivat niitä.Vuoden 1977 alussa tuli voimaan uusi kunnallislaki, johon ei enää sisältynyt kauppalan käsitettä. Kaikki silloiset kauppalat muuttuivat kaupungeiksi lukuun ottamatta Karhulaa, joka liitettiin Kotkaan. Kaupunki-nimityksellä ei näiden kaupunkien osalta kuitenkaan enää ollut juridista merkitystä. Nykyään kunta voi omalla päätöksellään julistautua kaupungiksi, mutta nimityksellä ei uusimpien kaupunkien osalta ole alun alkaenkaan ollut mitään juridista merkitystä. Kaupunkinimityksen käyttöönotot ovat olleet aina kunkin vuoden alussa, kolmea poikkeusta (Juankoski, Kauhajoki ja Nilsiä) lukuun ottamatta.Eräitä uusia kaupunkeja on muodostunut kuntaliitoksissa. Osa näistä on saanut perustettaessa kokonaan uuden nimen. Osassa tapauksia aiempi samanniminen kaupunki on kuntaliitoksessa lakkautettu ja sen seuraajaksi tullut uusi perustettu kaupunki, joka joko heti tai lyhyen muunnimisyyden jälkeen on ottanut liitoksessa mukana olleen aiemman kaupungin nimen.


title: Tommy Wieringa

text: Tommy Wieringa (s. 20. toukokuuta 1967) on alankomaalainen kirjailija. Hänen läpimurtoromaaninsa oli "Joe Speedboat" joka ilmestyi myös suomeksi 2008. "Joe Speedboat" on ollut ehdolla usesiin kirjallisuuspalkintoihin; AKO Literatuurprijs-, Gouden Uil- ja Libris Literatuur Prijs -palkinnoille. Romaanista otettiin vuodessa kaksitoista uutta painosta ja se on käännetty useille kielille ja myös sen elokuvaoikeudet on myyty.


title: Anu Mylläri

text: Anu Orvokki Rohima Mylläri (s. 1978) on suomalainen liikunnanohjaaja. Hän on syntynyt Bangladeshissa, mistä hänet kaksivuotiaana adoptoitiin Alavudella sijaitsevaan Taipaleenkylään. Hän on ensimmäisiä Suomeen adoptoituja tummaihoisia. Myllärin esikoisteos, vuonna 2006 julkaistu "Adoptoitu", kertoo hänen kokemuksistaan adoptiolapsena. Kirja käsittelee hylkäämistä, ennakkoluuloja ja rasismia. Kirjan julkaisuvuonna Mylläri kutsuttiin itsenäisyyspäivän vastaanotolle Presidentinlinnaan.


title: Günter Strack

text: Günter Strack (4. kesäkuuta 1929 Darmstadt, Saksa – 19. tammikuuta 1999 Munchsteinach, Mittelfranken, Saksa) oli saksalainen näyttelijä, joka näytteli pitkän uran televisiosarjoissa ja elokuvissa. Hänen suurin roolinsa oli tohtori Dieter Renz saksalaisessa rikossarjaklassikossa Kahden keikka, jossa hän näytteli Josef Matulan ensimmäistä työparia 60. jaksossa vuosina 1981–1990. Hän näytteli myös multimiljonääri Archibald Hendersonia saksalaisessa radiosarjassa Dickie Dick Dickens. Strack kuoli sydänkohtaukseen 69-vuotiaana vuonna 1999.


title: Corrado Augias

text: Corrado Augias (s. 1935 Rooma) on italialainen kirjailija ja toimittaja. Hän on toiminut pitkiä aikoja kirjeenvaihtajana ulkomailla ja vuosina 1994–1999 italialaisen vasemmistopuolueen europarlamentaarikkona. Hän on kirjoittanut useita jännitysromaaneja, näytelmiä sekä esseitä.


title: Danielle Chuchran

text: Danielle Ryan Chuchran (s. 9. kesäkuuta 1993 Kalifornia, Yhdysvallat) on yhdysvaltalainen näyttelijä, joka on esiintynyt muun muassa "Kauniit ja rohkeat" -televisiosarjassa neljässä jaksossa vuonna 2006, vuoden 2005 minisarjassa "Pieni talo preerialla" ja toisessa pääosassa suoraan DVD:lle julkaistussa elokuvassa "Villi ori" ("The Wild Stallion", 2009). Chuchran aloitti näyttelemisen televisiossa vuonna 2001.


title: Patrik Sjöberg

text: Jan Niklas Patrik Sjöberg (s. 5. tammikuuta 1965 Högsbo) on ruotsalainen korkeushyppääjä. Ennätyksellään 242 cm hän piti hallussaan korkeushypyn maailmanennätystä 30. kesäkuuta 1987 – 8. syyskuuta 1988, jolloin Kuuban Javier Sotomayor hyppäsi 243 cm. Hän piti hallussaan myös sisäratojen maailmanennätystä ensin tuloksella 238 cm ja myöhemmin tuloksella 241 cm. Sjöberg voitti korkeushypyn maailmanmestaruuden Roomassa 1987 tuloksella 238 cm. Hän voitti myös kaksi olympiahopeaa ja yhden olympiapronssin.


title: Patrik Sjöberg

text: Sjöbergiä valmensi hänen suomalaissyntyinen isäpuolensa Viljo Nousiainen. Markus Luttemanin kanssa kirjoittamassaan muistelmateoksessa "Det du inte såg" Sjöberg kertoo, että hänen isäpuolensa käytti häntä seksuaalisesti hyväkseen 15-vuotiaaksi asti.


title: Patrik Sjöberg

text: Sjöberg pidätettiin Göteborgin EM-kilpailujen yhteydessä 13. elokuuta 2006 göteborgilaisesta yökerhosta kokaiinin hallussapidosta. Myöhemmin annettu virtsanäyte paljasti jälkiä kokaiinin käytöstä. Joulukuussa 2006 syyttäjä teki asiassa syyttämättäjättämispäätöksen ja Sjöberg sai vain sakkotuomion. Koska hänellä ei ollut virallisia tuloja, hän sai sakkoa vain 4 500 kruunua (n. 480 euroa).


title: Rainer Hunold

text: Rainer Hunold (s. 1. marraskuuta 1949 Braunschweig, Saksa) on saksalainen näyttelijä, joka on tehnyt pitkän uran televisiossa ja elokuvissa. Hänen suurin roolinsa on ollut tohtori Rainer Franck "Kahden keikassa" ("Ein fall für zwei") jaksoissa 61–151 (1988–1997). Hän on näytellyt televisiosarjassa "Dr. Sommerfeld Neues vom Bulowbogen". Nykyisin hän näyttelee Bernd Reutheria tv-sarjassa "Syyttäjä" (Der Staatsanwalt). Hän asuu Berliinissä vaimonsa ja lastensa kanssa.


title: Topi-katti

text: Topi-katti () on Hanna-Barberan tuottama yhdysvaltalainen piirrossarja, jota esitettiin ensi kerran Yhdysvalloissa vuonna 1961. Sarjasta tuottettiin yhteensä 30 jaksoa, joiden esitys päättyi vuonna 1962.


title: Topi-katti

text:
Sarja keskityy päähahmoon Topi-kattiin ja hänen läheisimpiin ystäviinsä, joiden kanssa Topi-katti muodostaa New Yorkin katukissojen jengin. Siihen kuuluvat Topin lisäksi Fancy-Fancy, Spook, Benny (Penni), Brain (Reino) ja Choo Choo (Unski). Keskeisin juoni pyöri usein paikallisen poliisin Charlie Dibblen (Tiplu) ympärillä, joka usein yrittää häätää kissat pois kaupungista, koska Topi-katti jengineen tekevät jatkuvasti erilaisia jekkuja ansaitakseen rahaa.
Topi-katti-tarinoita julkaistiin 1980- ja 1990-luvuilla VHS-videoina ainakin viisi kasetillista: "Topi-Katti – hulinaa Havaijilla, Topi-katti ja viulunsoittaja kujalla, Topi-Katti – Hupihissi, Topi-Katti ja Beverly Hills katit" sekä "Topi-katti – kissan nau’unta". Näistä ainakin "Hulinaa Havaijilla" oli dubattu suomeksi.


title: Lorenz Lindelöf

text: Lorenz Leonard Lindelöf (13. marraskuuta 1827 Karvia – 3. maaliskuuta 1908 Helsinki) oli suomalainen matemaatikko, yliopiston rehtori, kouluhallituksen ylijohtaja ja kolmea säätyä edustanut valtiopäivämies.


title: Lorenz Lindelöf

text: Kappalaisen poikana ja suomenkielisen talonpojan pojanpoikana syntynyt Lindelöf oli lahjakas, mutta vähävarainen, ja ponnisteli saadakseen kunnon koulutuksen. Niinpä hän menestyi ja nousi säädystä toiseen. Suvustaan poiketen hän omaksui äidinkielekseen ruotsin ja oppi myös täydellisen saksan ja ranskan. Opinnoissaan Lindelöf keskittyi alkuun astronomiaan, mutta saatuaan vuonna 1855 jo tähtitieteen dosentuurin vaihtoi yllättäen matematiikkaan. Matematiikan professorina yliopistossa hän oli 1857–1874. Vuosina 1869–1872 hän oli myös yliopiston rehtori, ja sitä kautta hän suuntautui myös politiikkaan. Lindelöfin virkauran huippu oli kouluylihallituksen ylijohtajuus 1874–1902. Fennomaanien vaatimuksiin suomenkielisten koulujen lisäämisestä hän suhtautui maltillisesti ja pyrki välttelemään äkillisiä muutoksia – koululaitoksen suomenkielistymiseen vaikuttikin enemmän senaatin kirkollistoimituskuntaa johtanut Yrjö Sakari Yrjö-Koskinen. Lindelöf työskenteli matemaattikona myös henkivakuutusyhtiö Kalevassa, jonka hallitusta johti vuodesta 1880.


title: Lorenz Lindelöf

text: Lindelöfin valtiopäivämiesura alkoi pappissäädyssä Yliopiston edustajana valtiopäivillä 1872. Myöhemmin hän oli Helsingin edustaja porvarissäädyssä 1877–78 ja 1882. Vuonna 1883 säätykierto huipentui Lindelöfin aatelointiin. Aatelissäädyssä hän oli valtiopäivillä 1885–1906, vuonna 1900 vieläpä maamarsalkkana eli aatelissäädyn puhemiehenä. Hän oli Suomen säätyvaltiopäivien ensimmäinen maamarsalkka, joka ei ollut syntyjään aatelinen, vaan aateloitu eläessään – samaan ylsi myöhemmin myös Ossian Wuorenheimo. Lindelöf myös johti säätyjen pankkivaltuustoa vuodet 1885–1900. Valtioneuvoksen arvon hän sai 1871 ja todellisen valtioneuvoksen arvon 1886. Lindelöf oli myös Helsingin kaupunginvaltuuston jäsen ja sen puheenjohtaja 1881–1882 sekä Suomen Tiedeseuran sihteeri vuodesta 1867 kuolemaansa asti.


title: Lorenz Lindelöf

text: Lorenz Lindelöfin pojasta Ernst Lindelöfistä tuli vielä isäänsä kuuluisampi matemaatikko. Helsingin yliopiston Lorenz Leonard Lindelöfin yliopistollinen stipendirahasto perustuu professori Ernst Lindelöfin lahjoitukseen vuodelta 1908. Myös professori Uno Lindelöf ja konserttimestari, viulisti Carl Lindelöf olivat Lorenz Lindelöfin ja hänen puolisonsa Gabriella Krogiuksen lapsia.


title: Stratopaussi

text: Stratopaussi on ilmakehän rajakerros, joka sijaitsee stratosfäärin ylärajalla noin 50 kilometrin korkeudessa. Stratopaussi erottaa toisistaan stratosfäärin ja mesosfäärin. Stratopaussissa ilman lämpötila alkaa viiletä korkeuden funktiona, ja sitä voidaan pitää rajana, jonka yläpuolelle stratosfäärissä sijaitsevan otsonikerroksen lämmittävä vaikutus ei välity.


title: Dietmar Mögenburg

text: Dietmar Mögenburg (s. 15. elokuuta 1961 Leverkusen) on entinen Länsi-Saksaa edustanut korkeushyppääjä. Hän voitti kultaa korkeushypyssä vuoden 1984 kesäolympialaisissa Los Angelesissa. Lisäksi hän voitti Euroopan-mestaruuden vuonna 1982 Ateenassa.


title: Dietmar Mögenburg

text: 26. toukokuuta 1980 18-vuotiaana Mögenburg hyppäsi 2,35 m ja sivusi silloista korkeushypyn maailmanennätystä, joka oli Puolan Jacek Wszołan hallussa. Samalla Mögenburg teki myös nuorten maailmanennätyksen. Hän otti miesten korkeushypyn maailmanennätyksen haltuunsa tuloksella 2,39 m vuonna 1985 Kölnissä.


title: Dietmar Mögenburg

text: Sisäradoilla Mögenburg saavutti yhden MM-hopean sekä kahdeksan EM-mitalia, joista viisi oli kultaista.


title: Blaze of Glory

text: Blaze of Glory on Jon Bon Jovin ensimmäinen soololevy. Se julkaistiin vuonna 1990. Albumin musiikkia on käytetty elokuvassa Young Guns II.


title: Nomans Land

text: Nomans Land on venäläinen folk/viikinkimetallia soittava yhtye, joka on perustettu vuonna 1996 Pietarissa.


title: Nomans Land

text: Nomans Land perustettiin Pietarissa keväällä 1996. Tuolloin yhtye keskittyi vielä doom metalin soittamiseen, mutta pian yhtye vaihtoi tyylinsä suoraan viikinkimetalliin. Vuoden 1999 lopussa Nomans Land oli valmis tekemään ensimmäisen kokopitkän albuminsa, ja tämä toteutuikin vuonna 2000, jolloin "The Last Son of the Fjordin" äänitykset alkoivat. Fono Records julkaisi yhtyeen debyyttialbumin vuonna 2001. Heti tämän levyn julkaisun jälkeen basisti ja rumpali jättivät yhtyeen, mutta heidän paikkansa täytettiin nopeasti: tilalle tuli Ainar rumpuihin ja Hjervard bassoon. Vuosi 2001 oli pyhitetty lähes kokonaan seruaavan albumin materiaalin tekemiselle, vaikka yhtye ehtikin esiintyä muutamilla paikallisilla festivaalilla. Tänä aikana yhtye päätti lisätä musiikkinsa myös syntetisaattorin, ja kesällä 2002 yhtye aloitti seuraavan albuminsa, "Hammerfrostin", äänittämisen ja sai sen valmiiksi maaliskuussa 2003. Yhtye sopi sopimuksen saksalaisen Einheit-Produktionenin kanssa, joka julkaisi "Hammerfrostin" 21. helmikuuta 2005. Ennen tätä yhtye kohtasi erinäisiä erimielisyyksiä, joiden seurauksena "Wild" joutui jättämään sen. "Hammerfrost" sai keskimäärin hyvää kritiikkiä, mikä johti yhtyeen ensimmäiseen ulkomaanesiintymiseen Essenissä pidetyillä "Ultima Ratio" -festivaaleilla. Yhtyeen debyyttialbumi julkaistiin uudelleen 31. maaliskuuta 2006 Euroopassa. Saman vuoden heinäkuussa yhtye ryhtyi äänittämään seuraavaa levyään "Raven Flightiä", joka julkaistiin myöhemmin saman vuoden joulukuun 1. päivänä.


title: Jacek Wszoła

text: Jacek Wszoła (s. 30. joulukuuta 1956 Varsova) on entinen puolalainen korkeushyppääjä. Hän voitti olympiakultaa vuoden 1976 kesäolympialaisissa Montrealissa ja hopeaa vuoden 1980 kesäolympialaisissa Moskovassa.


title: Jacek Wszoła

text: Wszoła piti hallussaan korkeushypyn maailmanennätystä tuloksella 235 cm.


title: Robert S. Kaplan

text: Robert S. Kaplan (s. 1940) on yhdysvaltalainen taloustieteilijä. Kaplan on työskennellyt vuodesta 1984 lähtien professorina Harvard Business Schoolissa. Kaplan on tunnettu David Nortonin kanssa kehittämästään johtamismenetelmästä, Balanced Scorecardista.


title: Robert S. Kaplan

text: Ennen virkaansa Harvard Business Schoolissa, Kaplan toimi dekaanina Carnegie Mellon -yliopistossa 1977–1983. Kaplan ja Norton julkaisivat Balanced Scorecardin vuonna 1992. Jopa suuret yhtiöt, kuten Mobil ja Sears, hyödyntävät Kaplanin ja Nortonin johtamismenetelmiä.


title: Robert S. Kaplan

text: Vuonna 2006 Kaplan valittiin Accounting Hall of Fameen.


title: Destination Anywhere

text: Destination Anywhere on Jon Bon Jovin toinen soololevy, joka on julkaistu vuonna 1997. Siitä on myös samana vuonna julkaistu lyhytelokuva, joka perustuu kyseisen albumin kappaleisiin. Elokuvan ohjasi Mark Pellington ja siinä näyttelivät Jon Bon Jovin lisäksi mm. Demi Moore, Annabella Sciorra, Kevin Bacon, Whoopi Goldberg ja Denise Faye.Japanin bonuskappale


title: Destination Anywhere

text: Ranskan bonuskappale


title: Hennadi Avdjejenko

text: Hennadi Valentynovytš Avdjejenko (, ; s. 4. marraskuuta 1963 Odessa) on Neuvostoliittoa ja Ukrainaa edustanut korkeushyppääjä, joka voitti 1980-luvulla olympiakultaa ja maailmanmestaruuden.


title: Hennadi Avdjejenko

text: Avdjejenko harjoitteli Neuvostoliiton armeijan urheilujoukoissa Odessassa. Hän voitti kultaa vuoden 1983 yleisurheilun maailmanmestaruuskilpailuissa Helsingissä ja hopeaa vuoden 1987 maailmanmestaruuskilpailuissa Roomassa. Olympiakultaa hän voitti vuoden 1988 kesäolympialaisissa Soulissa.


title: Kaksi maailmaa (Kari Tapion albumi)

text: Kaksi maailmaa on suomalaisen laulajan Kari Tapion studioalbumi. Se julkaistiin 26. maaliskuuta 2008. Albumi sisältää uusia tulkintoja Olavi Virran tunnetuksi tekemistä kappaleista.


title: Kaksi maailmaa (Kari Tapion albumi)

text: Albumi nousi Suomen virallisen listan sijalle 2.


title: Kaksi maailmaa (Kari Tapion albumi)

text: Suluissa alkuoperäinen kappale.


title: Sergei Kljugin

text: Sergei Petrovitš Kljugin (, s. 24. maaliskuuta 1974 Kinešma) on venäläinen korkeushyppääjä. Hän voitti olympiakultaa vuoden 2000 kesäolympialaisissa Sydneyssä tuloksella 235 senttimetriä. Vuoden 1998 yleisurheilun EM-kilpailuissa Budapestissa hän voitti pronssia.


title: Sergei Kljugin

text: Urheilu-uransa jälkeen Kljugin on valmentanut muun muassa vaimoaan Viktorija Kljuginaa ja Ivan Uhovia.


title: Guy Sigsworth

text: Guy Sigsworth on elektronisen musiikin tuottaja ja oli yhtyeen nimeltä Frou Frou jäsen yhdessä englantilaisen laulaja-lauluntekijä sekä tuottaja Imogen Heapin kanssa.


title: Charles Austin

text: Charles Austin (s. 19. joulukuuta 1967 Bay City, Teksas, Yhdysvallat) on entinen yhdysvaltalainen korkeushyppääjä, joka voitti olympiakultaa vuoden 1996 kesäolympialaisissa Atlantassa olympiaennätyksellä 239 cm. Vuoden 1991 yleisurheilun maailmanmestaruuskilpailuissa hän voitti kultaa tuloksella 238 cm, joka oli myös silloinen kisaennätys. Sisäratojen maailmanmestaruuden hän voitti Pariisissa 1997 tuloksella 235 ja sai pronssia Maebashissa 1999 hypättyään 233. Lisäksi hän voitti maailmancupin 1998 tuloksella 231.


title: Charles Austin

text: Austin on Yhdysvaltain ulkoratojen korkeushypyn ennätyksen haltija vuonna 1991 Zürichissä hypätyllä tuloksella 240 cm. Hän voitti Yhdysvaltojen mestaruuden ulkoradoilla kuusi kertaa peräkkäin 1995–2000 ja sisäradoilla 1996,1997 ja 2003.


title: Salainen käsky

text: Salainen käsky on Jorma Kurvisen kirjoittama sotaromaani, joka julkaistiin vuonna 2001.


title: Salainen käsky

text: Eletään vuotta 1941, jatkosodan alkua. Lappiin sijoitetut saksalaisjoukot ovat valmiina hyökkäämään Neuvostoliittoon. Suomalaisia pyydetään saksalaisten avuksi korpisotaan. Niinpä erään suomalaisen pioneerijoukkueen vänrikki ja joukkueenjohtaja Jussi Räikkönen pyytää vapaaehtoisia. Vapaaehtoiset saavat kahdenkymmenenyhden vuorokauden kuntoisuusloman ja osto-oikeuden saksalaisten kanttiiniin. Kuusi miestä saa paikan ja niinpä he lähtevät armeijalle pakko-otetulla Fordilla kohti Rovaniemeä. Sissiosasto muodostetaan ja tuhoamisretki alkaa. Kaikki menee lasketulla tavalla, mutta perillä miehille paljastetaan retken todellinen luonne.


title: Israelin Ystävät

text: Israelin Ystävät ry () on suomalainen vuonna 1908 perustettu yhteiskristillinen järjestö, jonka tavoitteena on toimia Israelin "kansan ja valtion hengellisen, henkisen ja aineellisen jälleenrakentamisen edistämiseksi Jumalan Sanan pohjalta"


title: Israelin Ystävät

text: Yhdistys toimii sekä Suomessa että Israelissa, toimisto sijaitsee Tampereella. Suomessa Israelin Ystävät ry:llä on 93 paikallisosastoa ja 16 alueellista piiriä. Yhdistys järjestää myös valtakunnallisen tason toimintaa, seminaareja, konferensseja sekä organisoi vierailuja.


title: Israelin Ystävät

text: Yhdistys kerää varoja ja avustaa useita kohteita Israelissa. Jäsenyys on avoin kaikille. Yhdistyksen jäsenlehti on nimeltään Shalom, jonka päätoimittajana toimii Ilkka Vakkuri. Vuonna 2004 yhdistyksen jäseninä oli 8428 henkeä, joista Shalom-lehden tilaajia oli noin 6200.


title: Israelin Ystävät

text: Toiminnan alkujuuret juontavat vuoteen 1904 jolloin juutalais-kristitty ukrainalaissyntyinen pappi Naphtali Rudnitzky vieraili toista kertaa Suomessa ja Helsingissä perustettiin todennäköisesti "Israelin Ystävät Helsingissä" -niminen yhdistys.


title: Israelin Ystävät

text: Israelin Ystävät ry:n perustava kokous pidettiin 9. toukokuuta 1908 suomalaisen naisopiston juhlasalissa Helsingissä. Kokouksen puheenjohtaja oli sotarovasti Lindqvist. Rudnitzky oli myös läsnä tässä kokouksessa ja puhui. Kokouksessa hyväksyttyjen yhdistyksen sääntöjen 1§ sanoi yhdistyksen tarkoituksena olevan evankeliumin levittämisen Israelin kansan keskuuteen. 2§ totesi yhdistyksen toimivan evankelisessa hengessä kuitenkaan sitoutumatta mihinkään erityiseen kirkkokuntaan. Se on eräs Suomen vanhimpia edelleen toiminnassa olevia yhdistyksiä ja tiettävästi maailman toiseksi vanhin Israel-ystävyysseura.


title: Israelin Ystävät

text: Alkuvuosina yhdistys tuki erityisesti Naphtali Rudnitzkyn lähetystoimintaa Euroopan juutalaisten keskuudessa. Virallisesti yhdistys rekisteröitiin vuonna 1923, jolloin sillä oli paikallisyhdistyksiä Porissa, Tampereella ja Helsingissä. 1920-luvun alussa se toimi yhteistyössä Suomen Lähetysseuran kanssa auttaen muun muassa köyhiä juutalaisperheitä ja tukien satunnaisesti Aapeli Saarisalon työtä Palestiinassa. Euroopan juutalaisvainojen alettua 1930-luvulla yhdistys alkoi vuonna 1938 kerätä varoja juutalaispakolaisten auttamiseksi.


title: Israelin Ystävät

text: Toisen maailmansodan myötä toiminta epäsäännöllistyi ja etenkin suomenkielinen toiminta oli lamassa. Yhdistys toimi lähinnä suomenruotsalaisten parissa 1970-luvun alkuun saakka. Yhdistyksen suomenkielinen lehti, joka oli ilmestynyt nimillä "Israelin Ystävä" (1937–1940) ja "Siionin sanomat" (1941–1945) lakkasi ilmestymästä vuonna 1945. Vanhat jäsenet kuolivat tai jäivät pois toiminnasta, eikä uusia tullut juurikaan tilalle. Vuodesta 1944 vuoteen 1977 jäsenluku pysytteli 55 ja 80:n välillä.


title: Israelin Ystävät

text: 1960-luvulla vilkastunut Israel-matkailu lisäsi kiinnostusta myös yhdistystä kohtaan ja sen jäsenmäärä alkoi kasvaa. Vuonna 1968 jäseniä oli ollut vain 63, mutta 1977 jäsenmäärä oli kasvanut jo 3645:een. Shalom-lehti alkoi ilmestyä vuonna 1972.


title: Israelin Ystävät

text: Suomen Juutalaisten Seurakuntien Keskusneuvosto arvosteli tammikuussa 2008 voimakkaasti toiminnanjohtaja Ilkka Vakkurin lausuntoa Jeesuksesta ainoana tienä Jumalan yhteyteen. Keskusneuvoston mukaan lausunto ei kunnioita juutalaista vakaumusta. Kirjeessään 4. tammikuuta 2008 se sanoutui irti kaikesta yhteistoiminnasta Israelin Ystävät ry:n kanssa.


title: Al-Anbiya’

text: Al-Anbiya’ (, ) on Koraanin 21. suura ja se ajoittuu Mekan aikaan. Suura on saanut nimensä siitä, että siinä mainitaan poikkeuksellisen paljon profeettoja.


title: Oktyyni

text: Oktyyni on orgaaninen yhdiste, joka kuuluu alkyyneihin, joille tunnusomainen piirre on yksi kolmoissidos hiiliatomien välillä. Kaikki alkyynit (kuten myös oktyyni) ovat alkeenien tapaan tyydyttymättömiä yhdisteitä. Oktyynin molekyylikaava on CH.


title: Iobox

text: Iobox Oy oli Jari Ovaskaisen ja Henry Nilertin vuonna 1999 perustama suomalainen sähköpostipalvelu. Yhtiö laajentui nopeasti muihin Euroopan maihin, minkä jälkeen espanjalainen matkapuhelinoperaattori Telefonica Mobile osti yhtiön kokonaisuudessaan haltuunsa 230 miljoonalla eurolla. Myöhemmin kuitenkin Ioboxin ylläpito tuli kannattamattomaksi, ja portaali päätettiin sulkea. Iobox suljettiin lopullisesti vuonna 2002.


title: Iobox

text: Iobox -tavaramerkki ja suuri joukko domaineja siirtyi Suomen Kierrätyskone Oy:lle syksyllä 2011.


title: Carl-Henning Wijkmark

text: Carl-Henning Wijkmark (s. 1934 Tukholma) on ruotsalainen kirjailija, kirjallisuuskriitikko ja kääntäjä.


title: Carl-Henning Wijkmark

text: Wijkmark työskenteli opettajana Tukholman yliopistossa ja Ruotsin kirjastokoulussa ennen kuin vuonna 1972 teki kaunokirjallisen debyyttinsä teoksella "Jägarna på Karinhall".


title: Carl-Henning Wijkmark

text: Wijkmark on asunut pitkiä aikoja Saksassa ja Ranskassa. Hän on kääntänyt Friedrich Nietzschen ja Walter Benjaminin teoksia. Wijkmark on journalisti Kerstin Bernadotten veli.


title: Luettelo Suomen kartanoista

text: Tämä on epätäydellinen luettelo Suomen kartanoista aakkosjärjestyksessä. Luettelossa on mukana myös luovutetuille alueille jääneitä kartanoita.


title: Viivy vielä hetki (Mikko Alatalon albumi)

text: Viivy vielä hetki on suomalaisen laulajan Mikko Alatalon kokoelmalevy. Se julkaistiin vuonna 1993.


title: Suurimmat hitit (Mikko Alatalon albumi)

text: Suurimmat hitit on suomalaisen laulajan Mikko Alatalon kokoelmalevy. Se julkaistiin vuonna 1994.


title: Sirkka Kuula

text: Sirkka Kuula on suomalainen viulisti ja viulupedagogi. Kuula toimii viulunsoiton opettajana Espoon musiikkiopistossa.


title: Sirkka Kuula

text: Kuulalla on Sibelius-Akatemiasta soitonopettajan tutkinto (1978), viuludiplomi (1981) ja kanttori-urkurin tutkinto (1982). Kuula antoi viuluensikonsertin Helsingissä 1985, Lontoossa 1989 ja New Yorkissa 1994. Hän on konsertoinut soolo- ja duokonsertein, erilaisissa kamarimusiikkiyhtyeissä ja kamariorkestereiden solistina Suomessa, Ruotsissa, Norjassa ja Unkarissa sekä Yhdysvalloissa.


title: Sirkka Kuula

text: Sirkka Kuula oli toiminnanjohtajana KuulaKamari-Säätiössä, joka mm. järjesti vuonna 2008 Toivo Kuula -juhlakonsertin 100 vuotta Toivo Kuulan sävellysensikonsertista. Vuonna 2004 Sirkka Kuula levytti Toivo Kuulan koko viulu-pianotuotannon pianisti Jerzy Gebertin kanssa. Sirkka Kuula on myös toiminut sanoittajana ja sovittajana sekä käsikirjoittanut vuonna 2012 kantaesitetyn "Sammon vartijat" -koululaismusikaaliin. Vuonna 1987 Sirkka Kuula järjesti ensimmäisen Toivo Kuula -laulukilpailun.


title: Sirkka Kuula

text: Vuonna 2014 Sirkka Kuula toimitti Toivo Kuulan viuluteokset -nuotin ja vuonna 2015 selloteokset sekä viulusonaatit, kaikki nuotit julkaisi Fennica Gehrman.


title: Iso joki tulvii

text: Iso joki tulvii on suomalaisen laulajan Mikko Alatalon kahdeksas albumi ja toinen osa Lauluja Siirtomaa-Suomesta -trilogiassa (kolme vuotta ensimmäisestä). Se julkaistiin Finnscandian Hi-Hat-levymerkillä vuonna 1981.


title: Iso joki tulvii

text: "Iso joki tulvii" jatkaa "Siirtomaa-Suomi"-sarjaa. Itse nimen "Siirtomaa-Suomi" Alatalo sai Paavo Kähkölän ja Aku-Kimmo Ripatin kirjasta, jossa Pohjois-Suomea ja kehitysalueita verrattiin sorron suhteen siirtomaihin. Alatalon hahmottelema avauslaulu ”Suomenmaa” alkaa variaatiolla Ilmari Kiannon ”Nälkämaan laulusta”. Huilua kappaleessa soitti Kassu Halonen.


title: Iso joki tulvii

text: Tunnetuimpia Alatalo-Rinteen tuotoksia on vakavan asian ja humoristisen kupletin yhdistävä ”Leuhkat eväät”. Laulu kertoo siitä, kun pohjoisen miehet tulivat karvareuhkat päässään eduskuntaan vaatimaan Helsingin herroilta oikeutta voimalaitokselle menetetyistä maista. ”Kulta, etkö tulis hakemaan mua kotiin”-kappale kertoo laulun toisesta puolesta, kaupungissa asuvasta maalaissielusta, joka kuolee ja kuihtuu ellei pääse kotiin. Yksi Alatalon suosituimmista kappaleista on myös ”Suomalainen reissupoika”, romanttinen kuvaus suomalaisen reissumiehen, siirtotyöläisen, arjesta.


title: Iso joki tulvii

text: Kassu Halosen dramaattisten jousien ja Olli Haaviston lapsteel-kitaran värittämä massiivinen ”Kun iso joki tulvii” kertoo tulvasta, luonnonkatastrofista ja miten ihmiset käyttäytyvät tuossa tilanteessa. Se lähti Alatalon lauluntekijäkumppanin Harri Rinteen ideasta. Laulu oli ilmeisesti liian pitkä radioihin soitettavaksi, mutta silti se on edelleen tunnettu.


title: Keisarikalat

text: Keisarikalat (Pomacanthidae) on ahvenkaloihin kuuluva kalaheimo. Sen jäseniä tavataan matalilla koralliriutoilla Intian valtameressä, Tyynenmeren länsiosissa ja Atlantin trooppisissa osissa. Heimoon kuuluu yhdeksän sukua ja niihin noin 74 lajia. Monia lajeja pidetään meriakvaarioissa. Suurimmat lajit eivät sovi riutta-akvaarioon, sillä ne syövät selkärangattomia, mutta pienimmät ovat lähes täysin kasvinsyöjiä.


title: Karhunahas

text: Karhunahas (Karhunahdas) on jyrkkien seinämien ympäröimä rotkojärvi Petäjäveden ja Multian rajalla. Alueella on luontopolku, jonka varressa on laavu.


title: Karhunahas

text:
Karhunahas on saanut nimensä vanhasta karhunmetsästystavasta, jossa karhu ajettiin jyrkkien kallioiden väliin, missä se oli helpompi
kaataa.


title: Karhunahas

text:
Karhunahas on nimeltään myös Niilo Karhumäen kirjoittama historiateos: Kar-Airin historia, Veljekset Karhumäki Oy, vuodelta 1959.
Karhumäen veljekset olivat kotoisin Multialta läheltä Karhunahasta.


title: Michael Angarano

text: Michael Angarano (s. 3. joulukuuta 1987 New York, New York) on yhdysvaltalainen näyttelijä. Hän on näytellyt elokuvissa Lords of Dogtown, Sky High ja televisiosarjoissa 24 ja Will ja Grace.


title: Michael Angarano

text: Angarano on seurustellut näyttelijä Kristen Stewartin kanssa. He tutustuivat televisioelokuvan "Speak" kuvauksissa vuonna 2004.


title: Naphtali Rudnitzky

text: Naphtali Rudnitzky (4. toukokuuta 1869 Nikolajev, Ukraina, Venäjä – 1940 Ruotsi) oli juutalais-kristitty pappi, lähetyssaarnaaja ja kirjailija. Hänellä oli merkittävä rooli Israelin Ystävät ry:n perustamisessa Suomeen 1900-luvun alussa ja hän oli eräs varhaisimpia julkisesti kansallissosialistien toimintaa Saksassa arvostelleita kirjoittajia 1933.


title: Naphtali Rudnitzky

text: Rudnitzky syntyi Nikolajevissa nykyisen Ukrainan alueella. Hän tuli 21-vuotiaana vakuuttuneeksi, että Jeesus on juutalaisten pyhien kirjoitusten lupaama Messias lukemalla Raamattua. Tultuaan sukunsa taholta hylätyksi asian vuoksi, Rudnitzky muutti Saksaan ja suoritti papin tutkinnon. Hän oli baptisti.


title: Naphtali Rudnitzky

text: Rudnitzky siirtyi pian kokoaikaiseen julistustyöhön ja hän matkusteli paljon manner-Euroopassa. Aluksi hän toimi pastorina hetken aikaa, jonka jälkeen hän muutti Berliiniin. Berliinissä hänen järjestämissään hengellisissä kokouksissa kerrotaan olleen paljon kuulijoita. Hän piti kokouksia sekä juutalaisille että kristityille ja perusti useita ns. esirukouspiirejä, jotka tukivat hänen työtään. Suomessa Rudnitzky vieraili ensimmäisen kerran vuonna 1903. Vuonna 1904 jo joillekin Suomen paikkakunnille perustettiin yhdistyksiä tukemaan hänen julistustyötään. Hän vieraili kuukauden ajan Suomessa vuonna 1907 kannustaen suomalaisia juutalaislähetystyöhön ja hän oli puhujana Israelin Ystävät ry:n perustavassa kokouksessa Helsingissä vuonna 1908.


title: Naphtali Rudnitzky

text: Englantilainen juutalaislähetysjärjestö "The Hebrew Christian Testimony of Israel" tuki noina aikoina Rudnitzkyn työtä ja sen kautta myös Suomesta tullut tuki ohjattiin noina aikoina hänen käyttöönsä. Ensimmäisen maailmansodan aikana hän vaikutti erityisesti Berliinin alueella vankileireissä ja hänen kerrotaan saavuttaneen satoja tuhansia ihmisiä, kunnes hänen työnsä kiellettiin kaupungin juutalaisyhteisön vaikutuksesta. Tämän jälkeen hän toimi Skandinaviassa. Vuonna 1917 hän siirtyi Puolaan ja Liettuaan, jossa hän toimi köyhyydessä eläneiden juutalaisten parissa toimittaen eteenpäin muun muassa Ruotsista saamiansa lahjoituksia ja materiaalista apua eritoten Kovnossa, Grodnossa, Białystokissa, Varsovassa ja Łódźissa. Vuonna 1918 hän toimi myös Etelä-Venäjällä ja Kiovassa, Ukrainassa.


title: Naphtali Rudnitzky

text: Sodan jälkeen hän palasi Berliiniin, jossa jonkin ajan kuluttua kerrotaan antisemitistien häirinnän vaikeuttaneen hänen toimintaansa. Hän vieraili Suomessa jälleen 1923 ja samana vuonna Israelin Ystävät ry rekisteröitiin. Yhdistys tuki Rudnitzkyn työtä merkittävästi eritoten 1923–1932 välillä. Vuoden 1923 jälkeen hän toimi Potsdamista käsin Saksan juutalaisväestön keskuspaikoissa, kuten Berliinissä, Hampurissa ja Frankfurt am Mainissa. Hänen työnsä alkoi jälleen vaikeutua vuodesta 1932 lähtien, jolloin kansallissosialistit alkoivat ajaa arjalaisoppiaan. Heidän oppiensa mukaan ei-arjalaisilla ei olisi esimerkiksi ollut oikeutta toimia pastorina. Oppeja kannattanut Saksan kristittyjen uskonliike vaati 1933 arjalaislakien täytäntöönpanoa, Vanhan Testamentin käytöstä poistamista ja Uuden testamentin karsimista ”saksalaisen hengen” mukaiseksi. Toisin sanoen kristinusko piti puhdistaa "juutalaisuudesta". Rudnitzkyn toiminta vaikeutui ja hän muutti ensi Sveitsiin ja jonkin ajan kuluttua edelleen Pariisiin.


title: Naphtali Rudnitzky

text: Hän ei kuitenkaan jättänyt työtään ja hän vieraili jälleen muun muassa Suomessa vuosina 1935 ja 1936, puhuen Israelin Ystävien vuosikokouksissa. Hän jatkoi työtään muun muassa Tšekkoslovakian Brnossa vuoteen 1939 saakka. Saksan miehitettyä maan hän pääsi Ruotsin konsulin avustamana pakenemaan Ruotsiin. Hän kuoli Ruotsissa vuonna 1940.


title: Naphtali Rudnitzky

text: Yleisesti ottaen hänen lähetystyötään juutalaisten keskuudessa on kuvattu ”tehokkaaksi”. Hän julkaisi eräänä ensimmäisistä kirjoittajista kansallissosialistien valtaannousua ja toimia kritisoivia kirjoituksia jo 1933.


title: Naphtali Rudnitzky

text: Rudnitzky julkaisi toistakymmentä teosta, muun muassa saksaksi ja ruotsiksi. Suomeksi hänen tuotannostaan on julkaistu ainakin kaksi teosta:


title: Naphtali Rudnitzky

text: Kuva ja lyhyt biografia Israelin Ystävät ry:n sivustolla


title: Henry Heth

text: Henry "Harry" Heth (16. joulukuuta 1825 – 27. syyskuuta 1899) oli Yhdysvaltain armeijan ammattisotilas ja etelävaltioiden kenraali Yhdysvaltain sisällissodassa. Hänet muistetaan parhaiten osallistumisestaan Gettysburgin taisteluun, kuten hän muistelmissaan kertoo, hän lähetti pienen joukon sotilaitaan tähän pieneen pennsylvanialaiseen kylään etsimään kenkiä.


title: Henry Heth

text:
Heth syntyi Black Heathissa Chesterfield Countyssä Virginiassa, laivaston kapteeni John Hethin ja Margaret L. Pickettin pojaksi. Hän oli harvoja kenraaleita, joita kenraali Robert E. Lee puhutteli etunimellä. Hän valmistui Yhdysvaltain sotilasakatemiasta West Pointista 1847.
Edellisenä vuonna hän nimittäin oli koulussa haavoittunut pistimestä. Hän sai väliaikaisen pestin toiseksi luutnantiksi 1. USA:n jalkaväkeen ja osallistui Ash Hollowin taisteluun 1885 siouxeja vastaan. Hän palveli lännessä ja ylennettiin lopulta kapteeniksi.


title: Henry Heth

text: Sisällissodan alettua Heth liittyi etelävaltioiden armeijaan. Hänet ylennettiin everstiluutnantiksi ja hän palveli hetken aikaa Robert E. Leen majoitusmestarina Virginian vakinaisessa armeijassa. Hänet ylennettiin prikaatinkenraaliksi 6. tammikuuta 1862 ja hän sai komentoonsa Itä-Tennesseen puolustushallinnon Kirby Smithin alaisena. Maaliskuussa 1863 Lee toi Hethin takaisin Pohjois-Virginian armeijaan prikaatinkenraalina A.P. Hillin divisioonaan. Hän komensi Chancellorsvillessä hetken Hillin divisioonaa tämän haavoituttua. Stonewall Jacksonin kuoleman jälkeen Lee ylensi hänet 3. armeijakuntansa päälliköksi ja kenraalimajuriksi 24. toukokuuta 1863.


title: Henry Heth

text:
Gettysburgin taistelun ensimmäisenä päivänä Hethin armeijakunta eteni kaupunkiin Cashtownin suunnasta, erään tarinan mukaan etsimään kenkiä. Hänen armeijakuntansa joutui kosketukseen unionin kenraali John Bufordin ratsuväkiarmeijakunnan kanssa. Vaikka Lee oli kieltänyt kenraali Hilliä ajautumasta taistelukosketukseen vihollisen kanssa, Heth hyökkäsi ja vieläpä vain kahdella prikaatillaan odottaen lopun divisioonasa saapuvan taistelukentälle. Häntä vastassa oli Potomacin armeijan I armeijakunta, joita vastaan hänen prikaatinsa, mukaan lukien kuuluisa rautaprikaati, ajautuivat koviin taisteluihin. Heth toi taisteluun vielä kaksi prikaatia, ja unionin joukot ajettiin Seminary Ridgeen takaisin, lähinnä koska Richard S. Ewellin armeijakunta murskasi unionin joukkojen vasemman sivustan.
Lopulta Heth hyökkäsi uudestaan konjunktiossa kenraali Robert E. Rodesin joukkojen kanssa, ja unionin joukot ajettiin Gettysburgista kohti Cemetary Hillia.


title: Henry Heth

text: Konfederaatio kärsi kuitenkin pahoja tappioita, ja Heth itse haavoittui päähän. Hänen henkensä pelasti liian iso ja paperilla vuorattu hattu, joka esti luotia aiheuttamasta kuolettavaa haavaa. Hänen joukkonsa ottivat kuitenkin osaa Pickettin hyökkäykseen J. Johnston Pettigrewin komennossa. Heth palasi Virginiaan, ja otti osaa pienempiin kahakoihin samana syksynä. Hän komensi divisioonaansa Overland-sotaretkellä, Petersburgin piirityksessä ja perääntymismatkalla Appomattoxin käräjätalolle, missä hän divisioonineen antautui Leen kanssa 9. huhtikuuta 1865.


title: Henry Heth

text: Sodan jälkeen Heth työskenteli vakuutusbisneksessä ja mittamiehenä, ja intiaaniasioiden toimistossa. Hän kuoli Washington D.C.:ssä ja on haudattu Hollywoodin hautausmaahan Richmondissa Virginiassa.


title: Live EP

text:
Live EP on The Mars Voltan vuonna 2003 julkaistu EP, joka sisältää livekappaleita.
Se on samalla yhtyeen ensimmäinen virallinen liveäänite.


title: Pratt & Whitney R-4360 Wasp Major

text: Pratt & Whitney R-4360 Wasp Major on kuuluisan Pratt & Whitney Wasp- sarjan viimeinen ja tehokkain tähtimoottori. Se oli tarkoitettu alun perin Boeing B-29 Superfortressinn suorituskykyisempien versioiden voimanlähteeksi, mutta toinen maailmansota ehti loppua ennen Majoreiden pääsyä palvelukseen. Nämä tehokkaammat versiot tuotettiin kuitenkin sodan jälkeen nimellä B-50 Superfortress. Wasp Majorista kehkeytyi viimeisten ja loisteliaimpien mäntämoottoristen matkustajakoneiden ja Yhdysvaltain ydinasearsenaalin toisen sukupolven kantojuhta. Sillä varustettiin myös ensimmäisen sukupolven ilmatankkauskoneita sekä lukuisia erikoiskoneita. Esimerkiksi Convair B-36 Peacemakerissa näitä oli 6 kpl, myöhemmissä versioissa lisäksi neljä J-47 -suihkumoottoria. Moottoreita valmistettiin kaikkine versioineen 1944–1955 18 697 kpl. Moottorilla oli lempinimi "corncob" ("maissintähkä").


title: Pratt & Whitney R-4360 Wasp Major

text: Rakenne on nelirivinen, nelitahtinen 28-sylinterinen tähtimoottori, jossa rivit on sijoitettu siten että sylinterit muodostavat pituussuunnassa spiraalin ilmajäähdytyksen tehostamiseksi. Venttiilikoneistossa on kaksi kansiventtiiliä sylinteriä kohti. Sytytysjärjestelmässä on 7 magneettoa (1 magneetto per 4 sylinteriä) ja kaksi sytytystulppaa/sylinteri, yhteensä 56. Mekaanisesti ahdetun moottorin kierroslukua laskettiin potkurille suhteella 0,375:1 jotteivät potkurinlavat karkaisi ylisoonisiin nopeuksiin. Keskipakoisahtimen kierroslukusuhde puolestaan on 6,374:1.


title: Pratt & Whitney R-4360 Wasp Major

text: Wasp Majorilla oli tyyppivikana vuotaa kampikammiosta öljyt ulos kesken lennon, mikä näkyi usein moottorikoteloiden alareunan mustina juovina. Se saatettiin myös sammuttaa täysin moitteettoman toiminnan lopuksi mutta seuraavassa startissa ilmeni ongelmia. Tämä johti sangen pitkään tarkistuslistaan ja lentoonlähtövalmistelujen venymiseen useiden tuntien mittaisiksi. Loppujen lopuksi Wasp Major oli kuitenkin aikalaisekseen kohtuullisen luotettava oikein huollettuna. Öljynvaihtoonkaan ei usein jouduttu, koska moottorin öljynkulutus oli niin suuri, että sitä täytyi lisätä joka lennon jälkeen runsaasti. Mm. B-36:ssa oli 380 litran öljysäiliö jokaista Wasp Majoria kohden.


title: Eric Schlosser

text: Eric Schlosser (s. 17. elokuuta 1959, New York, Yhdysvallat) on yhdysvaltalainen journalisti ja kirjailija, joka on tunnettu tutkivasta ja kritisoivasta journalismista. Hänen tunnetuin teoksensa on "Pikaruokakansa", jonka pohjalta on tehty myös elokuva nimeltä "Fast Food Nation".


title: Eric Schlosser

text: Schlosser New Yorkissa ja vietti osan lapsuudestaan Los Angelesissa, Kaliforniassa. Hänen isänsä Herbert Schlosser toimi aiemmin asianajajana ennen kuin päätyi johtajaksi NBC-yhtiöön vuonna 1974. Eric Schlosser opiskeli Amerikan historiaa Princetonin yliopistossa, ja Oxfordista hänellä on tutkinto brittiläisestä historiasta. Nykyään Schlosser asuu Kaliforniassa, ja työstää teosta vankilajärjestelmästä.


title: Eric Schlosser

text: Eric Schlosser aloitti uransa kirjoittamalla Yhdysvaltain historiaan sijoittuvia näytelmiä. Vuonna 1985 hän kirjoitti "Americans"-näytelmän, joka käsitteli 1900-luvun alun Yhdysvaltain imperialismia. "We the People" on Schlosserin toinen Amerikan historiaan sijoittuva näytelmä Yhdysvaltain perustuslakiin liittyvistä tapahtumista, joka ilmestyi vuonna 2007.


title: Eric Schlosser

text: Journalistin uran Schlosser aloitti bostonilaisessa "The Atlantic Monthly" -lehdessä. Tutkiva journalismi toi Schlosserille kaksi palkintoa; "National Magazine Award" -palkinto artikkelisarjasta “"Reefer Madness"” ja “"Marijuana and the Law"” vuodelta 1994, sekä "Sidney Hillman Foundation award" artikelillaan “In the Strawberry Fields” (1995). Lisäksi Schlosserin kirjoituksia on ilmestunyt mm. Rolling Stonessa, Vanity Fairissa sekä "The Nation" - ja "The New Yorker" -lehdissä.


title: Eric Schlosser

text: Vuonna 2003 ilmestyi Schlosserilta "Reefer Madness" -teos.


title: Eric Schlosser

text: Tunnetuin Eric Schlosserin teos on vuonna 2001 ilmestynyt "Pikaruokakansa" ("Fast Food Nation", suom. vuonna 2002). Kirjassa kerrotaan pikaruokateollisuuden taustoista ja vaikutuksista yhteiskuntaan; kuinka pikaruokateollisuuden nopea nousu on vaikuttanut ruokatottumuksiin, ruoan valmistamiseen ja alalla työskentelevien työoloihin.


title: Eric Schlosser

text: Charles Wilsonin kanssa yhteistyössä kirjoitetun lastenkirjan ""Chew On This"" (ilm. vuonna 2006) sekä Pikaruokakansa -teoksien nostattaman julkisuuden vaikuttamana 18 ruokateollisuuden yritystä julkaisi www.bestfoodnation.com-sivuston. Sivuston tarkoituksena on esittää lausuntoa tai tiedonantoa koskien terveys- ja työoloja amerikkalaisen ruokateollisuuden eri aloilla. Lisäksi sivustolla otetaan kantaa mm. Schlosserin teoksessaan esittämiin asioihin.


title: Eric Schlosser

text: Schlosser on esiintynyt myös Morgan Spurlockin Super Size Me -elokuvan DVD-julkaisussa keskustelemalla elokuvan tekijöiden kanssa pikaruokateollisuudesta.


title: Viisi elementtiä

text:
Viisi elementtiä on kiinalaisen maailmankatsomuksen ja filosofian keskeinen osa. Sen mukaan maailman lukemattomat asiat syntyivät qin (energian) kulkiessa viiden vaiheen: puun (ylöspäin), tulen (ulospäin säteilevä), maan (keräävä), metallin (sisäänpäin tiivistyvä, spiraalimainen) ja veden (laskeutuva) läpi.
Näitä vaiheita kutsutaan nimellä wǔxíng 五行.


title: Viisi elementtiä

text: Viisi "elementtiä" ovat energian siirtymistä paikasta tai olomuodosta toiseen. Oikeampi käännös on "viisi vaihetta" tai "viisi liikettä", mutta "elementti" on vakiintunut käsitteen käännöksenä.


title: Viisi elementtiä

text: "Viiden elementin teorian" historia ulottuu esihistorialliselle ajalle. Uudempien arkeologisten löydösten perusteella sen oletetaan olevan peräisin Keltaisenjoen longshan-kulttuurista (龍山 lóngshān = lohikäärmevuori), joka tunnetaan myös oraakkeliluukirjoituksista, jotka ovat kiinan kirjoitetun kielen alkuperän tärkein lähde.


title: Viisi elementtiä

text: Oraakkeliluiden kirjoitusmerkkeihin kuuluvat kiinalaisessa ajanlaskussa yhä käytetyt taivaallisten runkojen ja maallisten oksien merkit. Taivaalliset rungot ja maalliset oksat edustavat viittä elementtiä.


title: Viisi elementtiä

text: Kiinalaisen perinteen mukaan esihistoriallinen mytologinen keisari Keltainen keisari (黄帝 Huángdì, 2697–2597 eaa. – Sima Qianin perimätiedon mukaan muistiinkirjoittama) kävi sotaa naapurikansaa vastaan. Sota oli tasaväkinen eikä kumpikaan osapuoli ollut tarpeeksi vahva päästäkseen vihollisen niskan päälle. Huangdi vetäytyi kolmeksi vuorokaudeksi uhraamaan Taivaalle pyytäen sen apua ja mietiskelemään. Kolmen vuorokauden kuluttua Taivas antoi hänelle tiedon taivaallisista rungoista ja maallisista oksista. Tämän tiedon avulla Keltainen keisari voitti vihollisensa taistelussa.


title: Viisi elementtiä

text: Samaan tapahtumaan liittyy tarina kompassin käytön keksimisestä. Juuri kun Huangdin armeija oli pääsemässä voitolle, vastapuolen johtaja Chi You puhalsi sankan sumun, joka sekoitti Huangdin armeijan suuntavaiston ja aiheutti sekasorron. Tällöin Taivas soi Huangdille tiedon "etelään osoittavasta vaunusta", nykyisen luopanin eli kompassin esimuodosta. Sen avulla armeija pystyi suunnistamaan sumussa ja pimeässä ja löi vihollisen sumusta huolimatta.


title: Viisi elementtiä

text: Historiallisella ajalla muistiinkirjoitettujen, suullisena perinteenä kulkeneiden lähteiden mukaan Huangdi laati jiazi-kalenterin 60 runko-oksaparin ajanlaskumenetelmän.


title: Viisi elementtiä

text: Viisi elementtiä liitettiin yinyang-konseptiin, jonka uskotaan saaneen alkunsa yangshao-kulttuurissa (仰韶 yǎngsháo) ja kehittyneen nykyisin tunnettuun muotoonsa Zhou-dynastian aattona eli Zhou-dynastian perustajan isän (周文王 Zhōu Wénwáng = Zhoun kuningas Wen, 1099–1050 eaa.) ja veljen (周公 Zhōugōng = Zhoun herttua) tutkimustuloksena.


title: Viisi elementtiä

text: Han-dynastian aikana tapahtui suuri synkronisaatio, jolloin pyrittiin systemaattisesti yhdistämään eri kulttuurien perintöä, jotta niistä saataisiin looginen ja yhtenäinen maailmankatsomus. Tällöin yhdestä kulttuuriperinnöstä peräisin oleva viiden elementin teoria liitettiin lopullisesti toisesta kulttuurista peräisin olevaan yinyang-teoriaan.


title: Viisi elementtiä

text:
Viisi elementtiä, kuten suurin osa vanhoista kiinalaisista konsepteista, perustuu astronomiaan.
Viisi elementtiä on alusta asti liitetty erottamattomasti planeettoihin, joiden nimet kiinaksi ovat:Oletetaan, että elementteihin liitetyt värit juontuvat planeettojen väreistä. Mars näyttää punaiselta, joten se on punainen tuliplaneetta. Venus on kirkkaan valkoinen ilta- tai aamutähti, joten se antaa valkoisen värin metallille. Merkurius välähtelee näkyviin ja näkymättömiin (musta, aaltoileva). Jupiter on suuri ja liitetään laajenevaan energiaan, joka on kuin puun kasvava energia. Saturnus on hidas liikkeissään ja täten kuin maa itse.


title: Viisi elementtiä

text: Vanhimmat kiinalaisen astrologian muodot perustuvat näiden viiden planeetan liikkeisiin ja ennusteet perustetaan niiden ulkonäköön ja suuntaan maasta nähtynä.


title: Viisi elementtiä

text: Viisi elementtiä ovat kaikkien Kauko-Idän kansojen jokapäiväisen elämän osa, onpa kysymys ajanlaskusta, astrologiasta, pukeutumisesta, syömisestä, rakentamisesta, uskonnollisten menojen, hautajaisten tai juhlien järjestämisestä, taistelulajeista (武術 wǔshù) tai lääketieteestä.


title: Viisi elementtiä

text:
Kaikki maailman ilmiöt voi jakaa viiden elementin mukaan. Tässä tavallisimmin käytettyjä vastaavuuksia:
Kiinalaista astrologiaa ei voi harjoittaa ilman elementtien tuntemusta. Lähes jokainen sen osista luokitellaan elementtien mukaan. Tässä on muutamia luonnehdintoja ja yhteyksiä:
Qi virtaa vaiheiden (elementtien) kautta järjestyksessä vesi-puu-tuli-maa-metalli. Kukin vahvistaa seuraavaa elementtiä. Tätä kutsutaan "ravitsevaksi" tai "vahvistavaksi kierroksi" (生 shēng – synnyttävä, kasvattava).


title: Viisi elementtiä

text: Kun kahden elementin välissä oleva elementti on heikompi suhteessa sitä edeltävään ja seuraavaan elementtiin, syntyy rajoittava kierto, jossa yksi elementti pääsee rajoittamaan toista. Tämä on "rajoittava" eli "alistava kierto" (克 kè).


title: Viisi elementtiä

text: Metalli ravitsee vettä, maa rajoittaa sitä, se rajoittaa tulta ja ravitsee puuta.


title: Viisi elementtiä

text: Vesi ravitsee puuta, metalli rajoittaa sitä, se rajoittaa maata ja ravitsee tulta.


title: Viisi elementtiä

text: Puu ravitsee tulta, vesi rajoittaa sitä, se rajoittaa metallia ja ravitsee maata.


title: Viisi elementtiä

text: Tuli ravitsee maata, puu rajoittaa sitä, se rajoittaa vettä ja ravitsee metallia.


title: Viisi elementtiä

text: Maa ravitsee metallia, tuli rajoittaa sitä, se rajoittaa puuta ja ravitsee vettä.


title: Viisi elementtiä

text: Kiertoja on väärin luokitella "hyväksi" ja "pahaksi". Kummatkin ovat luonnollinen ja välttämätön osa maailmankaikkeuden energiatasapainoa. Rajoittavaa kiertoa näkee usein kutsuttavan tuhoavaksi kierroksi. Tämä ei ole sanan "ke" merkitys. Energiaa ei voi tuhota.


title: James L. Kemper

text:
James Lawson Kemper (11. kesäkuuta 1823 – 7. huhtikuuta 1895) oli lakimies, konfederaation kenraali Yhdysvaltain sisällissodassa ja Virginian kuvernööri. Hän oli sisällissodassa nuorimpia prikaatinkenraaleja ja ainoa ei-ammatillinen sotilasupseeri divisioonassa, joka johti Pickettin hyökkäystä, jossa hän haavoittui ja joutui vangiksi, mutta myöhemmin hänet pelastettiin.
Kemper syntyi Mountain Prospectissa Madison Countyssä Virginiassa Frederick T. Kemperin veljeksi (Kemperin sotilaskoulun perustaja). Hänen isoisänsä palveli George Washingtonin esikunnassa Yhdysvaltain vapaussodassa, mutta hänellä itsellään ei ollut sotilaskoulutusta. Hän valmistui Washington Collegesta (nykyisin Washingtonin ja Lee College) vuonna 1842, ja hänestä tuli lakimies.


title: James L. Kemper

text: Meksikon–Yhdysvaltain sodan alkamisen jälkeen Kemper liittyi armeijaan ja yleni kapteeniksi ja avustavaksi majoitusmestariksi 1. Virginian jalkaväkeen. Hän liittyi armeijaan kuitenkin liian myöhään (1847) nähdäkseen yhtään taistelutoimintaa. Vuonna 1858 Kemper oli prikaatinkenraali Virginian miliisissä. Hän palveli myös kolme kautta Virginian lainsäädännössä ja kohosi puhemieheksi lähettiläiden taloon sekä sotilasasioiden komiteaan, jossa hän oli osavaltion sotilaallisen valmistautumisen vahva kannattaja.


title: James L. Kemper

text: Sisällissodan alettua Kemper palveli prikaatinkenraalina Virginian vakinaisessa armeijassa ja sitten everstinä konfederaation armeijassa, jossa hän komensi 7. Virginian jalkaväkeä toukokuusta 1862 lähtien. Hänen rykmenttinsä oli A. P. Hillin prikaatin kenraalimajuri James Longstreetin divisioonassa konfederaation Potomacin-armeijassa kesäkuusta 1861 maaliskuuhun 1862. Kemper oli mukana ensimmäisessä Bull Runin taistelussa. Urheasta esiintymisestään Seven Pinesin taistelussa Virginian niemimaalla käydyissä taisteluissa Kemper ylennettiin prikaatinkenraaliksi 3. kesäkuuta 1862, ja hän komensi vähän aikaa divisioonaa Longstreetin armeijakunnassa. Kenraalimajuri George Pickettin palattua Kemper siirtyi takaisin komentamaan prikaatiaan, joka oli suurin joukko-osasto, jota hän tuli taistelukentällä komentamaan. Toisessa Bull Runin taistelussa Kemperin prikaati otti osaa James Longstreetin johtamaan yllätyshyökkäykseen unionin joukkojen vasenta sivustaa vastaan, mikä miltei tuhosi John Popen komentaman Virginian armeijan.


title: James L. Kemper

text: Antietamin taistelussa Kemperin joukko sijaitsi Sharpsburgin kaupungista etelään, jossa se puolusti asemiaan Ambrose Burnsiden eteneviä joukkoja vastaan iltapäivällä 17. syyskuuta 1862. Kemper veti joukkonsa pois unionin joukkojen edessä, paljasti konfederaation armeijan oikean sivustan, ja linjan pelasti vain A. P. Hillin divisioonan nopea saapuminen Harpers Ferrystä. Fredericksburgin taistelussa Kemperin prikaati oli reservissä.


title: James L. Kemper

text:
Gettysburgin taisteluun Kemper saapui Pickettin divisioonan mukana illalla 2. heinäkuuta 1863. Hänen prikaatinsa oli 3. heinäkuuta Pickettin hyökkäyksen vasempana sivustana. Emmitsburgin tien ylityksen jälkeen Kemperin prikaatiin osui Unionin Vermontin joukkojen ampumaa tulta: Kemperin joukkoa ajettiin vasemmalle, ja se häiritsi koko hyökkäyksen kulkua. Kemperin kuultiin huutavan: "Tuolla on aseita pojat, menkää niiden luo". Hänen mahtailunsa teki hänet selväksi maaliksi unionin kiväärimiehille, ja hän saikin luodin vatsaansa ja joutui unionin joukkojen vangiksi. Kersantti Leigh Blanton 1. Virginian jalkaväestä pelasti hänet. Haavoittunut Kemper kannettiin takaisin unionin linjoille Seminary Ridgeen. Lee kysyi hänen tilansa vakavuutta, ja Kemper pelkäsi sen olevan kuolettava. Hän pyysi Leetä "tekemään täyden oikeutuksen hänen divisioonansa työlle tänään".
Konfederaation peräytymismatkalla Virginiaan Kemper joutui jälleen unionin joukkojen käsiin. Hänet vaihdettiin Charles K. Grahamiin 19. syyskuuta 1864. Hän oli loppusodan ajan liian sairas lähteäkseen taistelukentille, ja hän komensi Virginian reservijoukkoja. Hänet ylennettiin kenraalimajuriksi 19. syyskuuta 1864.


title: James L. Kemper

text: Kemperiin vatsaan osunutta luotia ei ollut mahdollista poistaa, ja Kemper kärsi kovista kivuista lopun ikäänsä. Sodan jälkeen hän työskenteli lakimiehenä, ja hänet valittiin jälleenrakennuksen jälkeen ensimmäiseksi Virginian kuvernööriksi 1. tammikuuta 1874. Hän kuoli vuonna 1887 Walnut Hillsissä Orangen piirikunnassa Virginiassa, minne hänet on haudattu.


title: James L. Kemper

text: Näyttelijä Royce D. Applegate on esittänyt Kemperiä kahdessa elokuvassa, "Gettysburgissa" (1993) ja "Jumalan miekassa "(2003).


title: Beau Billingslea

text: Beau M. Billingslea (s. 1. syyskuuta 1953 Aguila, Arizona) on yhdysvaltalainen näyttelijä, joka tekee usein myös äänirooleja. Kenties tunnetuimman roolinsa hän teki dubattuaan englanniksi Jet Blackiä Cowboy Bebopissa. Billingslea aloitti uransa televisiossa 1970-luvulla ja on esiintynyt sekä elokuvissa että televisiosarjoissa, kuten Dallas, Katuhaukka, Konnankoukkuja kahdelle, Ihmemies MacGyver, Melrose Place, Tunteita ja tuoksuja, Pulmuset, Walker, Texasista, Kunnian miehet ja .


title: Differdange

text: Differdange () on kunta ja kaupunki Luxemburgissa. Kunnan pinta-ala on 22 neliökilometriä ja väkiluku on noin 25 000 asukasta, mikä tekee siitä Luxemburgin kolmanneksi suurimman asutuskeskittymän. Differdange on tärkeä teollisuuskaupunki, ja se sijaitsee lähellä Belgian ja Ranskan rajaa. Differdangen kuntaan kuuluu Differdangen kaupungin lisäksi Lasauvagen, Niederkornin ja Oberkornin kaupungit. Kaupungissa sijaitsee Miami Universityn haaraosasto; itse yliopisto sijaitsee Oxfordissa Ohion osavaltiossa Yhdysvalloissa.


title: Heptyyni

text: Heptyyni on orgaaninen yhdiste, joka kuuluu alkyyneihin, joille tunnusomainen piirre on yksi kolmoissidos hiiliatomien välillä. Kaikki alkyynit (kuten myös heptyyni) ovat alkeenien tapaan tyydyttymättömiä yhdisteitä. Heptyynin molekyylikaava on CH.


title: Nonyyni

text: Nonyyni on orgaaninen yhdiste, joka kuuluu alkyyneihin, joille tunnusomainen piirre on yksi kolmoissidos hiiliatomien välillä. Kaikki alkyynit (kuten myös nonyyni) ovat alkeenien tapaan tyydyttymättömiä yhdisteitä. Nonyynin kemiallinen kaava on CH. 1-nonyynillä kolmoissidos sijaitsee hiiliketjun ensimmäisen ja toisen hiilen (C) välillä.


title: Dekyyni

text: Dekyyni on orgaaninen yhdiste, joka kuuluu alkyyneihin, joille tunnusomainen piirre on yksi kolmoissidos hiiliatomien välillä. Kaikki alkyynit (kuten myös dekyyni) ovat alkeenien tapaan tyydyttymättömiä yhdisteitä. Dekyynin kemiallinen kaava on CH.


title: Andrew Lawrence

text: Andrew James Lawrence (s. 12. tammikuuta 1988) on yhdysvaltalainen näyttelijä. Hän syntyi Philadelphiassa, Pennsylvaniassa; hänen vanhemmat veljensä Joey ja Matthew ovat hekin näyttelijöitä.


title: Andrew Lawrence

text: Lawrence aloitti uransa lapsuudessaan. Sen lisäksi että esiintyi Kevininä "Beanissa – äärimmäisessä katastrofielokuvassa" (1997), Lawrencella on ollut rooli muun muassa Disney Channel -elokuvassa "Going to the Mat" (2004). Lawrence on esiintynyt myös televisiosarjoissa ja ääninäytellyt muun muassa Disneyn Välitunti animaatiossa. Hän voitti Young Artist -palkinnon vuonna 2001.


title: Orem

text: Orem on kaupunki Utahin osavaltiossa Yhdysvalloissa. Kaupunki kuuluu Utahin piirikuntaan. Vuonna 2000 tehdyn väestönlaskennan mukaan kaupungissa asui 84 324 ihmistä. Elokuussa 2007 tehdyn arvion mukaan kaupungissa asuu 92 176 asukasta. Tämän mukaan Orem olisi Utahin osavaltion kuudenneksi suurin kaupunki. Pinta-alaa Oremilla on 47,8 neliökilometriä, josta kaikki on maata. Oremin pormestarina toimii kolmatta kauttaan Jerry Washburn. Lähellä Oremia olevia kaupunkeja ovat Provo, Lindon ja Vineyard. Osavaltion pääkaupunki, Salt Lake City sijaitsee noin 72 kilometriä (45 mailia) pohjoiseen Oremista.


title: Orem

text: Oremissa sijaitsee kolme high schoolia, kolme junior high schoolia ja 16 elementary schoolia. Utah Valley State College (heinäkuusta 2008 nimellä Utah Valley University) ja Stevens-Henager College sijaitsevat myös Oremissa.


title: Orem

text: Brigham Youngin yliopisto, yksi Yhdysvaltain suurimmista yksityisistä yliopistoista, sijaitsee läheisessä Provon kaupungissa.


title: Haukkakalat

text: Haukkakalat (Cirrhitidae) on tropiikin valtamerissä elävien ahvenkalojen heimo, jonka joitakin jäseniä pidetään meriakvaarioissa. Haukkakaloja tavataan Atlantin ja Indopasifisen merialueen koralliriutoilla. Heimoon kuuluu 9 sukua ja niihin 32 lajia.


title: Haukkakalat

text:
Suurin laji on "Cirrhitus rivulatus" joka voi tulla 60 cm pitkäksi ja painaa neljä kiloa. Useimmat lajit jäävät alle kymmensenttisiksi.
Akvaariokaloina suosituimpia ovat värikkäät ja kestävät tulihaukkakala "Neocirrhites armatus" ja nokkahaukkakala "Oxycirrhites typus".


title: Haukkakalat

text: Haukkakalat ovat saaneet nimensä haukkamaisesta saalistustavastaan: ne vaanivat jossain ylhäällä, ja syöksyvät sitten saaliinsa kimppuun.


title: Frances the Mute

text: Frances the Mute on The Mars Voltan toinen ja samalla läpimurtoalbumi, joka julkaistiin 1. maaliskuuta 2005. Albumilla on sekä englannin- että espanjankielisiä sanoituksia.


title: Frances the Mute

text: Albumin ensisingle ”The Widow” sisälsi b-puolenaan albumilta pois jätetyn nimikkokappaleen ”Frances the Mute”.


title: Frances the Mute

text: Kaikki kappaleet säveltäneet Omar Rodríguez-López ja Cedric Bixler-Zavala.


title: Frances the Mute

text: Virallisessa kappalelistauksessa Vade Mecum, Pour Another Icepick, Pisacis ja Con Safo ovat osa Miranda That Ghost Just Isn't Holy Anymore -kappaletta, mutta niistä vain Vade Mecum sopii kappaleen ilmoitettuun kestoaikaan. Pour Another Icepick, Pisacis ja Con Safo, yhdistettynä Tarantismin, Plant a Nail in the Naval Streamin, Faminepulsen, Multiple Spouse Woundsin ja Sarcophagi pituuksiin eli listauksessa mainittuihin Cassandra Geminin kappaleisiin, muodostavat kokonaisuudessaan Cassandra Geminin. Kyseessä on CD:n painovirhe. Koska levy-yhtiön mukaan viiden kappaleen äänite olisi ollut EP eikä LP, päädyttiin levyn viimeinen kappale jakamaan kahdeksaan osaan, jotta yhtye sai täysimittaiset korvaukset äänitteestään. Näin ollen CD-levyllä on 12 raitaa, joista kahdeksan viimeistä muodostaa yli puolituntisen kokonaisuuden "Cassandra Gemini".Viulut:


title: Mustamaki

text: Mustamaki eli neekerimaki ("Eulemur macaco") on makeihin kuuluva puoliapinalaji. Se elää ryhminä Madagaskarin metsissä.


title: Mustamaki

text: Mustamakien ruumiinpituus on 38–45 senttiä, hännän 51–64 senttiä ja painoa on 2–2,8 kiloa. Sukupuolet eroavat väritykseltään huomattavasti toisistaan, Koiras täysin musta, vain joskus vatsapuolelta hieman ruskehtava. Naaraan turkki on sitä vastoin tummahkon kullan- tai punaruskea Tummempiturkkisten yksilöiden raajat ovat hieman ruumista vaaleammat ja päinvastoin. Naaraalla pitkän, tuuhean ja yleensä tummakärkisen hännän väritys vaihtelee vaaleanharmaasta punertavanruskeaan. Korvien seutua koristavat pitkät korvatupsut, naaraalle ne ovat vaaleat, uroksella mustat. Kummallakin sukupuolella on sukuelinten alueella hajuaineita erittäviä rauhasia, joita uroksilla on myös peräaukon ympäristössä.


title: Mustamaki

text: Alalajeja tunnetaan kaksi: "E. m. macaco" ja "E. m. flavifrons". Alalajit eroavat esimerkiksi siinä, että "E. m. flavifrons"-alalajin yksilöiltä puuttuvat korvatupsut ja niiden silmät ovat siniset.


title: Mustamaki

text: Mustamakin levinneisyys rajoittuu Madagaskarin saaren luoteisosiin ja sen edustalla sijaitseviin Nosy Bén ja Nosy Komban saariin.


title: Mustamaki

text: Mustamakien alkuperäistä elinympäristöä ovat trooppiset sademetsät, mutta ne ovat sopeutuneet elämään myös muokatuissa metsissä, jopa puuplantaaseilla ja viljelyksillä.